Fahmi persoal kenapa Mentega Terbang tak kena tindakan masa kerajaan dahulu

SHAH ALAM, 12 Syaaban 1444H, Ahad – Kementerian Komunikasi dan Digital (KKD) menyerahkan kepada Perbadanan Kemajuan Filem Nasional Malaysia (Finas) dan Suruhanjaya Komunikasi dan Multimedia (SKMM) untuk mengambil tindakan terhadap produksi filem ‘Mentega Terbang’.

Menterinya, Fahmi Fadzil berkata, Finas kini sedang meneliti dan menyiasat aspek perlanggaran peraturan yang dilakukan produksi tersebut.

“Ini melibatkan sama ada terdapat lesen untuk penggambaran dan pengeluaran (filem tersebut), dan saya serahkan pada Finas untuk membuat siasatan.

“Sekiranya ada tindakan yang perlu diambil, maka saya percaya pihak berkuasa akan ambil tindakan,” katanya pada sidang media selepas Majlis Pengagihan PerantiSiswa dan Perasmian MyDIGITAL.KKD di Universiti Teknologi Mara di sini hari ini.

Sebelum ini, tular sedutan babak dalam filem tersebut yang memaparkan watak utama bernama Aisyah tanpa berselindung meminta daging babi daripada rakan bukan Islam untuk dimakan, selain bapanya membenarkan Aisyah keluar daripada Islam dan memeluk agama lain.

Sedutan babak itu tular di media sosial dan mengundang kemarahan netizen yang mempersoalkan bagaimana filem sebegitu dibenarkan untuk tontonan umum.

Dalam pada itu, Fahmi turut mempersoal tampuk pemerintahan terdahulu mengenai pelepasan filem berkenaan yang mula berlegar di media sosial sejak 2021.

“Filem ini mula berlegar dan ditayangkan pada 2021. Siapa yang mentadbir ketika itu? Kenapa tiada apa-apa tindakan pada waktu itu? Mana pasukan mereka yang buat laporan sekarang ini? Waktu itu mereka di mana? Kenapa tak teliti (filem itu),” soalnya.

Beliau turut mengingatkan semua penerbit dan produksi filem supaya mengikut garis panduan pembuatan filem yang telah ditetapkan Finas dan Lembaga Penapisan Filem (LPF).

Terdahulu, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar mengarahkan Jabatan Kemajuan Islam Malaysia (Jakim) menghantar laporan kepada SKMM berikutan filem itu jelas bertentangan dengan akidah dan cara kehidupan umat Islam tempatan. – Bernama


Gempa bumi Maghribi: Zambry akan hubungi rakan sejawatan, tawar bantuan

KUALA LUMPUR, 24 Safar 1445H, Ahad – Menteri Luar, Datuk Seri Dr Zambry Abdul Kadir akan menghubungi rakan sejawatannya, Menteri Hal Ehwal Luar Maghribi, Nasser Bourita bagi mendapatkan maklumat terkini gempa bumi yang melanda negara itu pada Jumaat dan seterusnya menawarkan bentuk bantuan yang diperlukan.

Menurut kenyataan Kementerian Luar (Wisma Putra) pada Ahad, Zambry berkata, beliau juga telah menghubungi Duta Besar Malaysia ke Maghribi, Datuk Astanah Abdul Aziz bagi mendapatkan maklumat perkembangan terkini kejadian.

“Beliau memaklumkan kepada saya, sehingga kini tiada laporan yang melibatkan rakyat Malaysia. Semua rakyat Malaysia yang dihubungi setakat ini berada dalam keadaan selamat,” menurut kenyataan itu.

Zambry juga mengucapkan simpati dan takziah kepada semua mangsa yang terlibat dalam bencana gempa bumi tersebut.

Terdahulu, Wisma Putra dalam satu kenyataan pada Sabtu berkata, tidak ada rakyat Malaysia dilaporkan terjejas oleh gempa bumi besar yang melanda Maghribi termasuk Al Haouz dan Marrakesh.

Kedutaan Malaysia di Rabat juga sedang memantau rapat perkembangan semasa dengan angka kematian dijangka meningkat susulan ada mangsa yang dipercayai masih terperangkap di bawah runtuhan.

Warga Malaysia di Maghribi dinasihatkan untuk tetap berwaspada dan mengikuti perkembangan terkini serta nasihat yang dikeluarkan oleh pihak berkuasa tempatan.

Menurut kemas kini terbaharu yang dikeluarkan Agensi Anadolu memetik Kementerian Dalam Negeri kerajaan Maghribi, sekurang-kurangnya 2,012 orang telah terbunuh dan 2,059 cedera akibat gempa bumi kuat tersebut.

Bilangan yang tercedera adalah termasuk 1,404 kes kritikal.

Kematian akibat gegaran berukuran 7.0 pada skala Richter berlaku di pelbagai kawasan termasuk Taroudant, Chichaoua, Tiznit, Marrakech, Azilal, Agadir, Casablanca dan Youssoufia.- Bernama


Dua rakyat Palestin terkorban akibat COVID-19

GAZA, 26 Muharram 1442H, Isnin – Pihak berkuasa kesihatan Palestin mencatatkan dua kematian dan 100 jangkitan baharu COVID-19 di Semenanjung Gaza, semalam, lapor Anadolu Agency.

Kementerian Kesihatan dalam satu kenyataan memaklumkan, jumlah kes jangkitan meningkat kepada 1,819 termasuk 15 kematian dan 216 lagi pulih.

“Jumlah kes aktif di Gaza meningkat menjadi 1,588,” kata kementerian itu.

Berada di bawah sekatan Israel yang melumpuhkan sejak 2007, Semenanjung Gaza turut mengalami masalah kekurangan ubat-ubatan, selain terputus bekalan elektrik hampir setiap hari.

Pemerintah pimpinan pergerakan Hamas melaksanakan perintah berkurung di Gaza pada 24 Ogos lalu untuk membantu mengekang wabak di wilayah yang disekat, walaupun pihak berkuasa baru-baru ini meredakan sekatan di beberapa kawasan di wilayah itu. – Agensi


150,597 dapat pekerjaan setakat bulan lepas: PM

KUALA LUMPUR, 25 Ramadan 1442H, Jumaat – Sebanyak 150,597 pencari kerja berjaya mendapat pekerjaan melalui 12 program yang dilaksanakan kerajaan setakat 23 April lepas, kata Perdana Menteri Tan Sri Muhyiddin Yassin.

Perdana Menteri berkata kejayaan itu melebihi jumlah unjuran kumulatif setakat bulan April 2021 dengan sasaran kerajaan mewujudkan 500,000 peluang pekerjaan bagi tahun ini.

“Usaha kerajaan meningkatkan pelaburan dalam negara berjaya mewujudkan 33,907 pekerjaan baharu dan 76 peratus daripadanya adalah dalam kategori mahir dan separuh mahir.

“Ini adalah sebahagian daripada sasaran 160,000 pekerjaan baharu hasil daripada komitmen pelaburan bagi tahun 2021,” katanya dalam hantaran Facebooknya di sini hari ini.

Dalam hantaran itu Muhyiddin memaklumkan beliau hari ini mempengerusikan mesyuarat ketiga Majlis Pekerjaan Negara (NEC) yang diadakan secara persidangan video. – Bernama


UN Women minta sertakan wanita dalam kerajaan baharu Afghanistan

NEW YORK, 23 Muharram 1443H, Rabu – Ketua UN Women Pramila Patten pada Selasa meminta kepemimpinan Taliban untuk memasukkan wanita dalam struktur tadbir urus akan datang.

“Saya maklum komitmen Taliban termasuk hak wanita untuk bekerja, melanjutkan pengajian dan berperanan aktif dalam masyarakat, serta hak kanak-kanak perempuan untuk bersekolah.

“Melibatkan wanita dalam struktur tadbir urus kepemimpinan baharu akan menjadi ujian utama untuk Taliban,” kata Patten dalam satu kenyataan, lapor Xinhua.

Pembangunan Afghanistan yang utuh dan lengkap dan bertujuan untuk perdamaian memerlukan penyertaan wanita yang setara dan berkesan dalam semua bidang, termasuk kehidupan awam dan politik.

Penyertaan wanita sepenuhnya penting bukan sahaja untuk pemerkasaan mereka tetapi juga untuk kemajuan masyarakat secara keseluruhan.

Kepemimpinan Taliban mesti mengambil langkah berani untuk melibatkan kaum wanita sebagai pembuat keputusan di semua peringkat, sama ada peringkat dalam negara mahupun di arena antarabangsa.

“Aktivis hak wanita Afghanistan telah memperjuangkan hak mereka dan telah mencapai kemajuan yang besar. Pencapaian ini tidak harus dibiarkan terbantut.

“Tindakan segera diperlukan sekarang untuk memastikan penyertaan penuh wanita dalam kehidupan masyarakat dan politik Afghanistan,” katanya. – Bernama


Malaysia perlu iktiraf Hamas sebagai kerajaan rasmi Palestin

Oleh Zuhayati Yazid

BANGI, 30 Rabiulakhir 1445H, Selasa – Malaysia sewajarnya mengiktiraf Gerakan Perjuangan Islam Palestin (Hamas) sebagai kerajaan rasmi di Palestin.

Naib Presiden BERJASA, Ir Ts Muhammad Lukman al-Hakim Mohamad berkata, tidak cukup sekadar menafikan Hamas sebagai kumpulan militan, kerajaan Malaysia perlu mengetuai langkah menjadikan kedudukan Hamas sebagai pihak rasmi yang mentadbir seluruh Palestin.

Ini kerana, ianya pada asalnya adalah kerajaan rasmi yang dipilih rakyat dalam pilihan raya Palestin yang adil dan telus pada tahun 2006.

“Seluruh dunia mengetahui bahawa Hamas yang dipilih secara rasmi oleh rakyat Palestin telah digulingkan oleh negara haram, Israel, Amerika Syarikat (AS) dan sekutu-sekutu melalui peperangan dan sekatan ekonomi.

“Dalam pilihan raya 2006, Hamas memenangi 74 dari 132 kerusi yang dipertandingkan. Sedangkan Gerakan Pembebasan Kebangsaan Palestin (Fatah) hanya mampu memenangi 45 kerusi.

“Sejak 2006, tiada langsung pilihan raya diadakan di Palestin kerana Fatah, Israel dan AS mengetahui sokongan rakyat di sana tidak berbelah bahagi kepada Hamas,” katanya dalam kenyataan kepada Ismaweb.net, hari ini.

Berikutan itu, Muhammad Lukman berpandangan, sekiranya Malaysia mengiktiraf Fatah seperti mana-mana negara lain, ia jelas membuktikan pemimpin negara ini sedang mengiktiraf penggulingan kuasa.

Selain itu, tindakan tersebut menafikan pilihan raya sebagai alat sistem demokrasi yang diguna pakai di seluruh dunia.

“Mengiktiraf Fatah juga bermakna kerajaan Malaysia merelakan dan mengiktiraf pencerobohan kedaulatan negara oleh penjajah alaf baharu iaitu Israel dan AS yang bercanggah langsung dengan undang-undang antarabangsa,” tegasnya.

Muhammad Lukman berkata, tiada lagi yang boleh diharapkan daripada kerajaan Fatah yang bisu terhadap sejarah dunia selain tidak prihatin kepada nasib agama Islam.

Kerajaan bisu itu juga mengiktiraf pencerobohan negara yang berdaulat serta penggulingan kuasa kerajaan rasmi yang dipilih majoriti rakyat.


Tanah runtuh: Sampai bila kita akan bertindak secara reaktif?

KEJADIAN tanah runtuh di Taman Bukit Permai, Ampang yang mengorbankan empat nyawa benar-benar menggamit memori kejadian runtuhan Highland Tower yang telah mengorbankan 48 nyawa hampir 30 tahun yang lalu.

2. Kejadian tersebut akan terus dikenang sebagai kejadian runtuhan bangunan tinggi paling buruk dalam sejarah negara kita.

3. Persamaannya ialah kawasan tebing tanah tinggi dan hujan lebat yang berterusan. Selepas 30 tahun, ternyata kita masih belum mampu mempelajari sesuatu.

4. Tahun lepas, Jabatan Mineral & Geosains Malaysia (JMG) telah menyenaraikan 46 kawasan tanah runtuh termasuk sembilan kawasan berisiko tinggi di sekitar Kuala Lumpur dan Selangor.

5. Kita tidak pasti apakah tindakan yang telah diambil sejak setahun lalu. Persoalannya sampai bilakah kita akan bertindak secara reaktif?

6. Bukankah method yang lebih berkesan ialah penguatkuasaan undang-undang bagi mengawal selia kelulusan projek pembangunan di kawasan berisiko tinggi yang pastinya lebih proaktif?

7. Akta Jalan, Parit dan Bangunan 1974 (Akta 133) hampir berusia 50 tahun? Apakah Ahli-Ahli Parlimen negara kita buat selama lima dekad ini?

8. Akta Ahli Geologi 2008 (Akta 689) juga perlu dikuatkuasakan bagi memastikan semua projek pembinaan di kawasan cerun mendapatkan khidmat ahli geologi yang berkepakaran dalam menentukan faktor kestabilan tanah.

9. Sampai bila kita mahu terus menyalahkan alam? Banjir kilat salah hujan. Tanah runtuh pun salah hujan.

10. Ironiknya, manusia yang dikurniakan akal dan kebijakan sahaja yang tidak pernah bersalah!

Ir Ts Lukman Al Hakim
Setiausaha Agung BERJASA


Lebih 10,000 bantah peraturan vaksin di Australia

CANBERRA, 10 Rejab 1443H, Sabtu – Lebih 10,000 penunjuk perasaan berarak memenuhi kawasan bangunan Parlimen sebagai sebahagian ‘Konvoi ke Canberra’ bagi membantah syarat yang mewajibkan semua individu perlu mengambil vaksin COVID-19.

Perarakan itu merupakan demonstrasi terbaharu dalam rangkaian tunjuk perasaan terhadap sekatan COVID-19 di seluruh dunia.

Terdahulu, penunjuk perasaan dilaporkan memenuhi jalanan di sekitar bandar tersebut, sebelum berarak secara beramai-ramai di luar Parlimen.

Sebahagian penunjuk perasaan berjalan sambil mengibarkan bendera merah Australia dikaitkan dengan `warganegara yang berdaulat’ yang percaya undang-undang negara tidak terpakai kepada golongan berkenaan.

Terdapat juga membawa sepanduk lain yang tertulis `Perjuangkan Hak dan Kebebasan Anda’ dan `Bebaskan Australia’.

Sementara itu, Perdana Menteri, Scott Morrison meminta, penunjuk perasaan mengadakan tunjuk perasaan secara aman namun menegaskan keperluan vaksinasi tidak boleh dielakkan.

“Australia adalah negara bebas dan mereka mempunyai hak untuk membantah tapi saya meminta mereka berbuat demikian secara aman,” katanya.

Manakala jurucakap polis memaklumkan, semua penunjuk perasaan berarak secara aman namun tiga orang ditahan termasuk seorang lelaki yang memandu trak merempuh sekatan jalan raya dan dua lagi kerana melanggar peraturan yang ditetapkan.

Tunjuk perasaan tercetus selepas keputusan Kabinet mensyaratkan penduduk Australia perlu mendapatkan suntikan dos penggalak untuk mendapat status vaksinasi lengkap COVID-19. – Agensi


Jokowi ancam pecat polis jika jerebu landa Indonesia lagi

JAKARTA, 17 Rejab 1444H, Rabu – Presiden Indonesia, Joko Widodo memberi amaran kepada polis supaya menghentikan kebakaran besar ketika ancaman El Nino – corak cuaca kering – yang melanda seluruh Indonesia.

Sekiranya kebakaran besar berlaku, ketua polis tempatan akan bertanggungjawab dan dipecat, tegas Jokowi dalam mesyuarat pegawai penguatkuasa hari Rabu.

Asia Tenggara telah terhindar daripada jerebu yang teruk sejak tiga tahun lalu apabila musim kemarau yang lebih lembap daripada biasa.

Pada 2019, asap menyelubungi bahagian Singapura, Malaysia dan Indonesia selama berbulan-bulan apabila lebih 1.6 juta hektar tanah terbakar di seluruh Indonesia.

Agensi cuaca menjangkakan musim kemarau pada 2023 akan menjadi lebih teruk berbanding tiga tahun sebelumnya, tetapi masih terdapat 50 peratus kemungkinan corak El Nino akan menjadi lemah.

Jokowi juga memberi amaran kepada pihak polis supaya membanteras perlombongan haram bagi memastikan ia tidak mengganggu usahanya untuk menghilirkan eksport komoditi negara. – Agensi


Solat Jumaat di 3 daerah Selangor dibenarkan

BANGI, 24 Rabiulakhir 1442H, Khamis – Pelaksanaan solat Jumaat dan fardu lima waktu adalah dibenarkan di semua masjid, surau kebenaran Jumaat dan surau di keseluruhan daerah Kuala Selangor, Sabak Bernam dan Hulu Selangor.

Kebenaran itu membabitkan 130 buah masjid, 21 Surau Kebenaran Jumaat dan 453 surau, mengikut kapasiti sebenar ruang solat dengan penjarakan 1.5 meter.

“Bagi program pengimarahan seperti kuliah Maghrib, kuliah Subuh, kuliah Dhuha dan bacaan Yasin juga turut dibenarkan dengan syarat penceramah yang dijemput adalah dari zon hijau sahaja.

“Kebenaran kehadiran jemaah solat Jumaat dan solat lima waktu adalah untuk jemaah warganegara sahaja,” kata Pengarah Jabatan Agama Islam Selangor (JAIS) dalam satu kenyataan, hari ini.

Bagaimanapun, ketetapan baharu ini tidak termasuk mukim Kuala Selangor yang melibatkan 1 masjid, 2 Surau Kebenaran Jumaat dan 2 surau berikutan perkembangan terkini penularan di mukim tersebut.

JAIS berkata, arahan khusus telah dikeluarkan oleh jabatannya kepada Pejabat Agama Islam Daerah yang terlibat untuk dikuatkuasakan serta merta.

“Besar harapan JAIS agar seluruh umat Islam di negeri Selangor meningkatkan disiplin, kawalan kendiri, bersabar dan terus mematuhi SOP yang ditetapkan oleh JAIS, Majlis Keselamatan Negara dan Kementerian Kesihatan Malaysia bagi mengekang penularan wabak COVID-19.

“Langkah-langkah penguatkuasaan SOP yang tegas oleh pentadbir masjid, surau, langkah pencegahan kawalan kendiri, doa, zikir dan munajat yang diamalkan pasti akan membantu mempercepat ketetapan yang sama dapat dikuatkuasakan di seluruh negeri Selangor,” katanya.

Terdahulu, Menteri Kanan (Keselamatan), Datuk Seri Ismail Sabri Yaakob mengumumkan Perintah Kawalan Pergerakan Bersyarat (PKPB) di seluruh Selangor dilanjutkan lagi kecuali daerah Sabak Bernam, Hulu Selangor dan Kuala Selangor yang akan kembali ke Perintah Kawalan Pergerakan Pemulihan (PKPP).


Rugi RM30,000 wang berterabur atas jalan raya

JERTIH, 25 Zulhijjah 1444H, Jumaat – Seorang lelaki mendakwa kehilangan kira-kira RM30,000 apabila wang tunai berjumlah lebih RM60,000 yang diletakkan atas but keretanya, terjatuh dan bertaburan di jalan Kota Bharu-Kuala Terengganu dekat Kampung Lak Lok di sini, pada 11 pagi semalam.

Ibu lelaki itu, Che Safiah Abdullah, 63, berkata, anaknya Wan Ibrahim Wan Leh, 24, terlupa yang beliau telah meletakkan beg kain berisi wang tunai di atas but kereta jenis Honda Civic, sebelum bergerak dari rumah ke sebuah bank untuk menyimpan wang tersebut.

“Selepas kejadian itu, Wan Ibrahim mengalami kemurungan dan hanya berkurung di dalam bilik, memandangkan wang tersebut dikumpulnya sejak empat tahun lalu hasil pendapatan sebagai tukang gunting di bandar Jertih.

“Lebih menyedihkan Wan Ibrahim, wang itu untuk dia beli kereta sendiri sebab kereta yang digunakan sekarang milik kakaknya dan dia mahu jelaskan hutang dan upah haji arwah bapa kandung dan bapa tirinya,” katanya ketika ditemui Bernama di rumahnya di Kampung Lak Lok di sini, hari ini.

Che Safiah berkata, anaknya yang masih bujang itu, meletakkan beg berisi wang tersebut di atas but kereta kerana terlebih dahulu mahu membersihkan bahagian dalam kereta, namun dia terlupa wang berada di situ dan terus memandu ke arah bandar.

Wan Ibrahim menyedari wang tersebut terjatuh sebaik sampai di bandar Jertih kira-kira 10 minit kemudian, sebelum berpatah balik ke tempat kejadian berhampiran persimpangan U di Kampung Lak Lok.

“Setiba di situ beberapa orang awam yang membantu memungut wang yang berterabur di atas jalan raya, telah menyerahkan balik wang tersebut kepada anak saya berjumlah sekitar RM30,000, namun ada individu yang tidak bertanggungjawab dipercayai telah mengambil wang tersebut.

“Anak saya kemudian pergi membuat laporan polis di Balai Polis Kampung Raja untuk tindakan lanjut dan kami berharap agar mana-mana individu yang mengambil baki wang itu agar memulangkan kembali kepada keluarga saya,” katanya.

Che Safiah berkata, kejadian tersebut turut dirakam menerusi kamera litar tertutup (CCTV) di sebuah premis kedai berhampiran.

Beliau turut meminta mana-mana pihak yang mempunyai sebarang maklumat mengenai baki wang tersebut boleh menghubunginya di talian 013-5395538. – Bernama


PAS Terengganu tanding 27 kerusi, 5 lagi Bersatu

BANGI, 8 Muharam 1445H, Rabu – PAS Terengganu mempertaruhkan 27 calon daripada 32 kerusi Dewan Undangan negeri (DUN) manakala lima lagi kerusi diserahkan kepada Bersatu pada Pilihan Raya Negeri (PRN) 12 Ogos depan.

Timbalan Pesuruhjaya PAS negeri, Datuk Dr Alias Razak berkata, calon yang tersenarai sudah dimuktamadkan dan akan diumum esok.

Beliau berkata, agihan kerusi antara PAS dan Bersatu telah dipersetujui bersama hasil perbincangan secara harmoni kalangan kedua-dua pimpinan.

“Semua calon-calon yang diketengahkan semuanya berkualiti dan berkarisma serta mendapat kepercayaan rakyat.

“Kita yakin calon yang diketengahkan mampu merealisasikan harapan PAS dan Perikatan Nasional (PN) untuk menawan kesemua 32 kerusi DUN,” katanya.

Dalam perkembangan Pilihan Raya Parlimen di Kuala Terengganu, beliau berkata, PAS akan mempertahan kerusi itu dengan meletak calon daripada parti itu.

“Nama calon yang akan bertanding di Parlimen Kuala Terengganu juga akan diumumkan esok,” katanya


Melaka beri kebenaran usahakan tanah terbiar untuk tanaman

MELAKA, 16 Zulhijjah 1443H, Sabtu – Kerajaan negeri akan memberi kebenaran warga petani yang berminat untuk mengusahakan aktiviti pertanian di tanah-tanah terbiar milik kerajaan terutamanya bagi tanaman kontan.

Ketua Menteri Melaka, Datuk Seri Sulaiman Md Ali berkata pembangunan tanah-tanah terbiar itu dapat dimanfaatkan bagi meningkatkan hasil pengeluaran pertanian di Melaka sekali gus memastikan bekalan makanan dan keperluan penduduk mencukupi.

“Penggunaan tanah terbiar untuk pertanian adalah antara perkara dibincangkan dalam mesyuarat Menteri Besar dan Ketua Menteri yang dipengerusikan Perdana Menteri Datuk Seri Ismail Sabri Yaakob sebelum ini.

“Sehubungan itu saya, telah meminta Pejabat Tanah dan Galian di ketiga-tiga daerah mengambil maklum dan memberikan kebenaran kepada mana-mana pihak yang berminat untuk mengusahakan tanah terbiar ini mengikut jenis tanaman yang mereka miliki,” katanya kepada pemberita di Ayer Keroh, di sini, hari ini.

Terdahulu beliau menyempurnakan Majlis Perasmian Hari Peladang, Penternak dan Nelayan (HPPN) 2022 peringkat negeri dan turut dihadiri Timbalan Menteri Pertanian dan Industri Makanan (MAFI) 1, Datuk Seri Ahmad Hamzah.

Program selama tiga hari yang bertemakan ‘Pertanian Pemangkin Ekonomi Keluarga Malaysia’ itu disertai seramai 92 pempamer dari seluruh Melaka serta dihadiri lebih 10,000 pengunjung.

Mengulas lanjut, Sulaiman berkata mengikut rekod yang dikeluarkan Jabatan Perangkawan Malaysia bagi Melaka pada tahun 2021, sektor pertanian berada di tempat ketiga tertinggi iaitu dengan 10.9 peratus Keluaran Dalam Negeri Kasar (KDNK).

Katanya, kerajaan negeri juga sentiasa komited untuk memastikan Self Sufficiency Level (SSL) atau tahap sara diri pengeluaran hasil agro makanan Melaka terus dipertingkatkan bagi menampung keperluan bekalan makanan penduduk.

“Pencapaian semasa SSL Melaka bagi Telur Ayam (SSL 925.0 peratus), daging ayam pedaging (SSL 296.0 peratus), daging lembu /kerbau (SSL 32.0 peratus), sayur-sayuran (SS 20.0 peratus), buah-buahan (SSL 39.0 peratus) dan padi (SSL 11.0 peratus).

“Justeru, saya menyeru kepada semua warga tani untuk mengambil langkah proaktif agar pengeluaran hasil pertanian ladang, penternakan dan perikanan di negeri ini dapat ditingkatkan lagi,” katanya. – Bernama


Perjuangan pahlawan Melayu Mat Kilau perlu dijadikan iktibar

BANGI, 5 Zulhijjah 1443H, Selasa – PAS Selangor akan terus menerajui politik perpaduan dan penyatuan ummah demi kestabilan dan kesejahteraan rakyat.

Pesuruhjaya PAS Selangor, Datuk Dr Ahmad Yunus Hairi berkata, keputusan Pilihan Raya-14 (PRU14) telah membangkitkan keinsafan bahawa masyarakat Melayu Islam di negeri itu perlu membina permuafakatan dan kesepakatan umum.

“Penyatuan tersebut dilihat sebagai perkara penting bagi mengelak pecah-belah selaras selain sebagai memenuhi tuntutan Islam.

“Kegagalan berbuat demikian hanya akan merugikan agama dan bangsa. Pengalaman dan perit getir pejuang dan pahlawan Melayu silam perlu dijadikan iktibar dalam mendepani cabaran kini,” katanya dalam kenyataan hari ini

Beliau turut mengambil kisah perjuangan pahlawan Mat Kilau sebagaimana dipaparkan dalam filem “Mat Kilau – Kebangkitan Pahlawan” yang mendedahkan asas kekuatan sesuatu bangsa terletak kepada keupayaan bangsa itu bersatu-padu dan berpegang teguh pada agama.

Atas dasar itu, Dr Ahmad Yunus berkata, nikmat persaudaraan yang dijanjikan Allah telah menjadi agenda utama PAS Selangor pada masa ini.

Katanya, kekuatan ummah tidak syak lagi akan menjamin keadilan buat semua termasuk dalam kalangan masyarakat berbilang kaum di negeri ini.

Malah, kekuatan tersebut juga menjadi teras yang akan menjamin terbelanya nasib serta masa depan agama, bangsa dan tanah air.

Sebelum ini, Pensyarah Kanan Jabatan Pengajian Politik dan Pentadbiran Universiti Malaya (UM), Dr Mohammad Tawfik Yaakub berkata, PAS perlu terus memainkan peranan sebagai orang tengah dalam pergelutan politik negara yang berlaku sekarang.

Ini kerana, kuasa politik orang Melayu tidak boleh terjejas dan terancam akibat kelemahan pemimipin kita sendiri.


Sekolah aliran Inggeris hanya kembalikan diskriminasi pendidikan zaman penjajah

BANGI, 25 Ramadan 1443H, Rabu – Cadangan kumpulan tertentu untuk mewujudkan sekolah aliran Inggeris hanya akan mengembalikan diskriminasi pendidikan yang pernah dilakukan penjajah Inggeris dahulu.

Bahkan, langkah itu juga akan melebarkan jurang pendidikan sekolah bandar dan luar bandar, termasuk menutup peluang kepada anak-anak daripada golongan keluarga berpendapatan rendah.

Sedangkan, pendidikan sepatutnya diberikan secara adil dan saksama kepada semua murid di semua sekolah dan di setiap daerah, kata Presiden Ikatan Guru-Guru Muslim Malaysia (i-Guru), Ustaz Mohd Azizee Hasan.

Justeru, iGuru menolak cadangan kumpulan tertentu supaya sekolah aliran Inggeris diwujudkan bagi meningkatkan penguasaan bahasa asing berkenaan.

“iGuru tidak menolak kepentingan bahasa Inggeris sebagai bahasa utama dunia dan mesti dikuasai murid-murid, terutama untuk mereka belajar di dalam bidang sains dan teknologi yang memerlukan penguasaan bahasa Inggeris.

“Sebaliknya, pihak iGuru melihat Kementerian Pendidikan (KPM) perlu meningkatkan usaha memastikan penguasaan murid di dalam bahasa Inggeris.

“…ia melalui program Memartabatkan Bahasa Melayu dan Meningkatkan Bahasa Inggeris (MBMMBI), dengan penekanan kepada penyediaan tenaga pakar, pedagogi, prasarana dan kesediaan murid serta diberikan nafas baharu,” katanya.

Terdahulu, cadangan itu disuarakan Kumpulan Bertindak Ibu Bapa bagi Pendidikan (PAGE) dan Kumpulan Tindakan Ibu Bapa dalam Pendidikan Melaka (MAGPIE), yang seolah-olah kecewa dengan kelemahan pelaksanaan Program Dwibahasa (DLP).

Kumpulan terbabit mengeluh bahawa KPM bersikap ‘acuh tak acuh’ terhadap DLP, namun mahu ia diteruskan disebabkan faedah jangka panjangnya untuk murid.

Atas dasar itu, iGuru turut mencadangkan beberapa solusi kepada pihak KPM dalam menyelesaikan isu penguasaan bahasa Inggeris dalam kalangan murid.

BACA PENUH KENYATAAN DAN CADANGAN PRESIDEN IGURU DI RUANGAN PENDAPAT ISMAWEB.NET


KKM digesa perjelas kes kematian doktor pelatih

KUALA LUMPUR, 3 Syawal 1443H, Rabu – Kementerian Kesihatan (KKM) diminta memberi penjelasan serta tindakan susulan berhubung kematian seorang doktor pelatih (houseman) selepas terjatuh di Hospital Pulau Pinang, baru-baru ini.

Gerakan Hartal Doktor Kontrak dalam kenyataan menyatakan perkara itu menimbulkan persoalan kerana ia melibatkan seorang doktor dan bukannya kanak-kanak.

Tegasnya, langkah segera perlu diambil bagi mengelakkan ramai lagi doktor di luar sana yang masih menderita terutama dengan beban kerja.

“Kementerian Kesihatan mesti menyiasat perkara ini dan mengambil tindakan yang munasabah. Satu mati, ratusan masih menderita,” katanya.

Dalam hantaran lain, gerakan itu turut menggesa orang ramai menghentikan kegiatan buli di tempat kerja terutama fasiliti kesihatan.

Difahamkan, doktor pelatih itu ditugaskan di hospital berkenaan sejak tiga minggu telah meninggal dunia selepas dipercayai terjatuh dari salah satu bangunan di situ.


75 lokasi terjejas banjir di Negeri Sembilan akan dibaik pulih

BANGI, 8 Jamadilakhir 1443H, Selasa – Sebanyak 75 lokasi jalan, jambatan dan cerun terjejas di Negeri Sembilan akibat banjir dan Monsun Timur Laut, akan dibaik pulih yang berjumlah RM72.9 juta.

Menteri Kanan Kerja Raya, Datuk Seri Fadillah Yusof berkata, daripada jumlah itu, sebanyak RM27.29 juta adalah bagi kerja-kerja pembaikan di Jalan Persekutuan, sementara RM45.68 juta bagi kerja-kerja pembaikan di Jalan Negeri.

Beliau berkata, kerja-kerja pembersihan di 67 daripada 75 lokasi yang terjejas banjir sudah pun selesai dilaksanakan.

“Selain itu, kerajaan Persekutuan telah menyediakan peruntukan segera bagi kerja-kerja kritikal melibatkan pembaikan pavemen, pembaikan jambatan, pembaikan elektrik dan cerun sebanyak RM22.14 juta.

“Kerja-kerja pembaikan dijangka siap sepenuhnya pada bulan Jun 2022,” katanya dalam kenyataan, hari ini.

Pada masa sama, Kementerian Kerja Raya menerusi Jabatan Kerja Raya juga sedang melaksanakan kerja-kerja pemasangan Jambatan Bailey sepanjang 18 meter merentasi Sg Bemban di daerah Jelebu.

Kementerian itu berkata, kerja-kerja pembinaan abutment serta pemasangan sheet pile telah dimulakan di tapak, dan kerja pemasangan jambatan bailey dijangka siap pada 24 Januari 2022.

“Manakala kerja-kerja pembersihan runtuhan tanah di Jalan Jeram Tol telah dilaksanakan oleh syarikat konsesi Selia Senggara selatan Sdn Bhd.

“Kos sebanyak RM1 juta telah disalurkan bagi kerja-kerja pembaikan jalan dan pembentung. Kerja-kerja pembaikan dijangka siap sepenuhnya pada bulan Mei 2022,” kata kementerian.

Kementerian memberitahu, kerja-kerja pembersihatan di FT 086 Seksyen 20.5 Jalan Seremban-Kuala Klawang juga telah dilaksanakan.

Katanya, kerja-kerja pemasangan TMP telah siap dan jalan telah dibuka sepenuhnya, sementara bagi kerja pembaikan cerun akan bermula pada akhir Januari serta dijangka siap pada bulan Jun 2022.

“Bagi Jalan VHF (very high frequency) (Jalan ke Stesen Pemancar), kerja pembersihan awal telah dilaksanakan dengan dibantu oleh Jabatan Perhutanan Negeri Sembilan.

“Peruntukan sebanyak RM1 juta bagi kerja-kerja pembaikan jalan dan sebanyak RM4 juta bagi kerja-kerja pembaikan cerun di tiga lokasi telah disalurkan dan akan dilaksanakan setelah kerja-kerja pembersihan siap,” katanya.


Doktor pakar turut didakwa terlibat kes buli doktor pelatih

PUTRAJAYA, 11 Syawal 1443H, Khamis – Doktor pakar dilaporkan berada dalam senarai nama individu yang didakwa sebagai pembuli doktor pelatih di Hospital Pulau Pinang (HPP).

Menteri Kesihatan, Khairy Jamaluddin berkata, kesemua lima doktor yang didakwa terbabit dalam kes berkenaan masih bekerja seperti biasa dan tidak digantung tugas.

“Kita tidak boleh memindah keluar atau menggantung tugas doktor berkenaan, ada nama yang dihantar itu turut membabitkan peringkat pakar.

“Bukan senang kita nak pindah keluar doktor pakar. Jadi buat masa ini semua masih bertugas seperti biasa dan siasatan masih berjalan,” katanya seperti dilapor akhbar tempatan.

Beliau berkata demikian selepas merasmikan Hari Jururawat Sedunia, hari ini.

Pada 17 April lalu, seorang doktor pelatih lelaki berusia 25 tahun ditemukan maut, dipercayai terjatuh dari unit kediamannya di bangunan berhampiran di Jalan Datuk Keramat, Georgetown.

Pengarah Jabatan Kesihatan Negeri (JKN) Pulau Pinang, Dr Maarof Sudin mengesahkan mangsa adalah Pegawai Perubatan Siswazah yang melaporkan diri pada 4 April lalu di HPP

Semalam, dilaporkan bahawa nama lima doktor di HPP yang didakwa sebagai pembuli telah diserahkan kepada Kementerian Kesihatan (KKM).

Senarai nama itu dikemukakan Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang, Dr Norlela Ariffin.

Beliau menghantar nama lima doktor itu untuk diperiksa oleh Menteri Kesihatan.

Dr Norlela bagaimanapun menjelaskan, lima doktor itu tidak mempunyai kaitan dengan kematian seorang doktor pelatih yang bertugas di HPP, baru-baru ini.


COVID-19 tak halang ICESCO perkasa bahasa Arab

KUALA LUMPUR, 3 Jamadilawal 1442H, Jumaat – Situasi pandemik COVID-19 tidak menghalang Pertubuhan Negara Islam Bagi Pendidikan, Sains dan Kebudayaan (ICESCO) terus komited memperkasakan bahasa Arab di Malaysia, menerusi beberapa inisiatif dan program yang disusun secara maya.

Pengarah ICESCO cawangan Malaysia Dr Abdul Razif Zaini berkata antara inisiatif itu ialah “Zidni Ilman” iaitu program yang mengumpulkan pandangan pakar ICESCO berkaitan isu dan cabaran pendidikan bahasa Arab dalam kalangan bukan penutur jati.

Beliau berkata pembelajaran bahasa Arab secara maya dapat menggantikan pertemuan bersemuka, di samping guru dan pensyarah universiti berusaha mencari kaedah terbaik untuk memperkasakan bahasa yang digunakan 246 juta penduduk dunia itu.

“COVID-19 memberi kesan kepada pembelajaran bahasa Arab di Malaysia, khususnya di sekolah, universiti dan kelas pengajian umum dengan hampir tiada pembelajaran secara bersemuka berlaku ketika ini, namun, penerimaan masyarakat Malaysia terhadap pembelajaran bahasa Arab masih kekal baik,” katanya dalam temu ramah dengan Bernama sempena sambutan Hari Bahasa Arab Sedunia (WALD) 2020, baru-baru ini.

WALD disambut pada 18 Disember setiap tahun bersempena pemilihan bahasa itu oleh Pertubuhan Bangsa-Bangsa Bersatu (PBB) sebagai satu daripada bahasa rasmi pertubuhan dunia berkenaan.

Sempena sambutan WALD 2020, ICESCO turut menganjurkan bengkel latihan guru, seminar secara dalam talian, simsposium antarabangsa dan kemuncaknya adalah pertandingan video pendek 2020 dalam bahasa Arab.

Razif berkata WALD merupakan satu daripada program tahunan ICESCO Malaysia dan pada 2020, ia mendapat kerjasama Kementerian Pendidikan Malaysia (KPM) untuk menganjurkan aktiviti berkaitan bahasa Arab.

Katanya program tahun ini turut disambut bersama majlis penutupan Tahun Bahasa Arab Peringkat Kebangsaan KPM. Kesemua aktiviti itu diadakan di Kolej Universiti Islam Antarabangsa Selangor (KUIS) bermula hari ini (Jumaat) hingga 30 Dis 2020.

Ditanya mengenai fokus ICESCO dalam mengembangkan bahasa Arab di negara ini, Razif berkata Malaysia antara yang komited dengan ICESCO di Rabat, Maghribi, selain kedudukan geografi yang strategik serta kemudahan yang baik menjadikan negara ini dipilih sebagai pusat pendidikannya di rantau Asia Tenggara.

“Sistem pendidikan Malaysia menetapkan bahasa Arab sebagai satu daripada mata pelajaran dalam aliran utama kebangsaan merupakan keunikan yang tiada di negara jiran lain di rantau ini.

“Komitmen Malaysia dalam menganjurkan program latihan juga menjadi sebab mengapa Malaysia dipilih, “ katanya.

Pusat ICESCO cawangan Malaysia ditubuhkan pada 22 Oktober 2015 dan bernaung di bawah ICESCO yang berpangkalan di Rabat, Maghribi.

Sebanyak 54 negara menganggotai pertubuhan itu, antaranya Malaysia, Arab Saudi, Brunei, Myanmar, China, Taiwan, Laos, Sri Lanka, Turki, Jordan, Singapura, Filipina, Thailand, Kemboja, Indonesia dan Vietnam.

Pertubuhan ICESCO Malaysia juga telah menganjurkan banyak program dan aktiviti tahunan antaranya seminar dan bengkel dua kali setahun, penganjuran siri wacana akademik, penyelidikan dalam bidang bahasa Arab dan pendidikan Islam.

Di samping penganjuran ekspo dan pertandingan bahasa Arab di peringkat sekolah serta institusi pengajian tinggi, sambutan hari bahasa Arab sedunia, kelas intensif bahasa Arab dan penubuhan perpustakaan khas ICESCO di Malaysia. – Bernama


Cubaan curi balak bernilai RM10,000 gagal

PENGKALAN HULU, 26 Rabiulakhir 1442H, Sabtu – Jabatan Perhutanan Negeri Perak (JPNP) membuat laporan polis terhadap dua lelaki yang disyaki mencuri balak dianggarkan bernilai RM10,000.

Difahamkan, jabatan itu menerima panggilan daripada polis yang memaklumkan berkaitan aktiviti pengambilan hasil hutan tanpa kebenaran selepas polis menahan sebuah lori yang dinaiki dua lelaki dalam sekatan jalan raya.

Pengarah JPNP, Datuk Mohamed Zin Yusop berkata, penguat kuasa JPNP dari pejabat Hulu Perak yang membuat pemeriksaan mendapati dua lelaki terbabit membawa enam tual balak pelbagai spesis kayu hutan tanpa dokumen sah.

“Sehubungan itu, satu laporan polis dibuat di Ibu Pejabat Polis (IPD) Pengkalan Hulu dan lori serta muatan disita, manakala dua suspek terbabit dilepaskan dengan bon jaminan polis.

“Kedua-dua suspek boleh didakwa mengikut Seksyen 68 (1) dan Seksyen 84 Enakmen Akta Perhutanan Negara 1984 (Pemakaian) 2985 yang memperuntukkan hukuman denda tidak melebihi RM50,000 atau penjara tidak melebihi 5 tahun atau kedua-duanya sekali jika sabit kesalahan,” katanya seperti dilapor media tempatan.

Katanya lagi, siasatan lanjut kes dijalankan pegawai penyiasat JPNP.

“Kami mengalu-alukan sebarang maklumat awam berhubung kegiatan mengambil hasil hutan tanpa kebenaran dan juga aktiviti penerokaan Hutan Simpan Kekal,” katanya.


Beri kelonggaran pelajar pakai baju-T sukan musim panas

BANGI, 9 Syawal 1444H, Ahad – Kementerian Pendidikan (KPM) digesa memberi kelonggaran kepada pelajar memakai baju-T sukan bersesuaian ketika mengikuti sesi persekolahan berikutan keadaan cuaca panas melampau melanda negara.

Pensyarah Pusat Kajian Pendidikan dan Kesejahteraan UKM, Dr Anuar Ahmad yakin kebenaran memakai baju-T sukan boleh meningkatkan keselesaan pelajar sepanjang di sekolah.

“Dicadangkan pelajar dibenarkan umemakai pakaian yang lebih selesa seperti baju-T sepenuhnya bagi meningkatkan keselesaan mereka menyerap peluh.

“Pemakaian tali leher dan pakaian seragam sekolah bukan sahaja merimaskan bahkan tidak sesuai pada ketika ini,” katanya.

Beliau turut mengesyorkan supaya semua aktiviti kokurikulum ditangguhkan buat sementara waktu.

Ini bagi mengelakkan pelajar terdedah cuaca teruk sekali gus berisiko kepada kesihatan pelajar, katanya.

Sementara itu, mengulas mengenai cadangan menangguh sesi persekolahan, Dr Anuar berkata, ia hanya merugikan pelajar dan merencatkan proses pembelajaran yang mengakibatkan sukatan pelajaran tidak sempat ditamatkan.

Katanya, banyak usaha lain yang boleh dilakukan pihak sekolah untuk meneruskan sesi persekolahan tanpa perlu menangguhkan persekolahan atau melanjutkan cuti.


Imam, bilal Terengganu terima tunggakan elaun sejak 2005

KUALA TERENGGANU, 18 Safar 1444H, Khamis – Penantian 54 imam dan bilal dari Terengganu menunggu pembayaran tunggakan elaun sejak 2005 hingga 2018 berakhir selepas menerima bayaran daripada kerajaan negeri.

Menteri Besar Terengganu, Datuk Seri Ahmad Samsuri Mokhtar berkata, kerajaan negeri telah meluluskan peruntukan RM242,925 bagi melunaskan tunggakan kepada 12 orang membabitkan lima orang imam dan tujuh bilal.

Malah, pada 11 November 2019, kerajaan negeri sudah menyelesaikan tunggakan elaun yang berjumlah RM2.9 juta kepada 42 imam dan bilal berkenaan.

Katanya, jumlah tunggakan elaun imam serta bilal bergantung kepada tempoh perkhidmatan mereka.

Malah, ada dalam kalangan mereka dilaporkan telah meninggal dunia.

Memetik media tempatan, Samsuri menjelaskan, situasi berlaku disebabkan perbezaan pandangan dan parti sehingga menyebabkan hak sebahagian imam dan bilal dinafikan.

“Kita memandang serius kebajikan imam dan bilal termasuk yang elaun yang tertunggak disebabkan alasan tidak munasabah.

“Apabila dilihat ada imam dan bilal ini mempunyai perbezaan pandangan daripada pihak-pihak tertentu dari kerajaan sebelum ini, jadi mereka tidak diberikan elaun sebagaimana sepatutnya mereka terima sebelum ini,” katanya.


Kedah lulus peruntukan RM2.07 juta baiki infrastruktur rosak akibat banjir

ALOR SETAR, 6 Rabiulakhir 1443H, Khamis – Kerajaan Negeri Kedah meluluskan peruntukan berjumlah RM2.07 juta bagi membaik pulih infrastruktur yang rosak akibat kejadian banjir di beberapa daerah di negeri ini.

Menteri Besar Kedah, Datuk Seri Muhammad Sanusi Md Nor berkata, peruntukan yang diluluskan semalam itu adalah untuk membaiki infrastruktur penting yang berada di bawah bidang kuasa kerajaan negeri bagi menjamin keselesaan rakyat.

“Kita baiki yang penting-penting dahulu…contohnya macam ada titi patah atau jalan terputus akibat banjir, kita akan baiki dengan segera. Benda lain kita tunggu air surut,” katanya kepada pemberita selepas merasmikan Program ‘Executive Talk Perundangan Perancangan’ sempena sambutan Hari Perancangan Bandar Sedunia 2021 peringkat negeri di sini hari ini.

Program itu bertujuan memberikan informasi kepada pihak berkuasa tempatan (PBT) mengenai perancangan dalam usaha memacu, menggalakkan serta mengawal pembangunan di kawasan PBT.

Sementara itu ketika ditanya berhubung fenomena kepala air di kawasan peranginan sekitar Bukit Wang di Jitra, Muhammad Sanusi berkata, kejadian itu tiada kaitan dengan isu pembalakan berikutan tiada sebarang aktiviti pembalakan dilakukan di kawasan itu. – Bernama


Israel tembak mati dua rakyat Palestin, 9 cedera

TEBING BARAT, 13 Syaaban 1443H, Rabu – Tentera pengganas Israel membunuh dua rakyat Palestin termasuk seorang remaja lelaki dalam serbuan berasingan di Tebing Barat dan utara Baitulmaqdis yang diduduki semalam.

Serbuan yang dibuat ke atas dua kem pelarian turut menyebabkan sekurang-kurangnya sembilan lagi rakyat Palestin cedera, menurut agensi berita Anadolu.

Dalam serangan itu, Nader Rayan, 17, ditembak mati oleh tentera pengganas Israel di kem pelarian Balata, berhampiran bandar Nablus di bahagian utara Tebing Barat.

Tiga lagi rakyat Palestin turut dilaporkan cedera dalam serbuan itu, dengan seorang daripadanya disahkan kritikal.

Sementara dalam satu lagi serbuan di kem pelarian Qalandia di utara Baitulmaqdis, tentera Israel menembak dan membunuh seorang lelaki Palestin yang dikenali sebagai Alaa Shaham.

Kementerian Kesihatan Palestin memaklumkan bahawa tentera Israel turut mencederakan sekurang-kurangnya enam yang lain dalam serbuan di Qalandia.

Rejim Israel kerap menjalankan serbuan ke rumah Palestin hampir setiap hari di seluruh Tebing Barat, kononnya untuk mencari individu yang dikehendaki sehingga mencetuskan pertempuran dengan penduduk.

Serbuan itu turut dilakukan di kawasan yang berada bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran.-  Agensi


Banjir: Kerajaan digesa selesai masalah sistem perparitan

BANGI, 15 Jamadilawal 1443H, Isnin – Kerajaan digesa mengkaji semula sistem perparitan di kawasan-kawasan bandar yang dipercayai salah satu punca utama berlakunya banjir besar.

Apabila hujan lebih daripada biasa, parit dan longkang yang tersumbat serta sungai yang cetek akibat selut daripada aktiviti pembinaan akan memburukkan keadaan berpuluh kali ganda.

Atas sebab itu, Presiden Pertubuhan Jalinan Sukarelawan Malaysia, Isham Jalil menegaskan, kerajaan negeri tidak boleh bersikap lepas tangan dan mengharapkan bantuan Kerajaan Persekutuan sahaja.

“Dengan bajet negeri yang terbesar di Malaysia iaitu sebanyak RM2 billion daripada hasil cukai rakyat Selangor, kerajaan negeri perlu selesaikan masalah banjir.

“Kebanyakan parit, longkang dan sungai adalah di bawah pihak berkuasa tempatan dan di bawah kerajaan negeri,” katanya dalam satu kenyataan, hari ini.

Mengimbas kembali situasi banjir di Kelantan pada tahun 2014, beliau berkata, mangsa yang dicatatkan adalah melebihi 200,000 orang dengan 21 kematian dan kerosakan harta benda melebihi RM2 billion.

Manakala di Selangor kini, katanya, berdasarkan laporan akhbar daripada sumber kerajaan menyatakan bahawa jumlah mangsa banjir di pusat-pusat perpindahan adalah seramai kurang dari 10,000 orang.

“Namun, saya anggarkan jumlah sebenar mangsa adalah lebih ramai dari ini.

“Dan oleh kerana banjir ini berlaku di kawasan bandar yang berketumpatan tinggi, saya anggarkan jumlah kerosakan harta benda persendirian mahupun awam di Selangor pada kali ini juga adalah lebih tinggi dari di Kelantan iaitu melebihi RM2 billion.

“Kadar kematian berbanding jumlah mangsa juga dianggarkan lebih tinggi,” katanya.

Beliau berkata, apa yang lebih memeritkan adalah musibah banjir ini berlaku di kala rakyat di Selangor baru sahaja mahu mula memulihkan keadaan ekonomi mereka yang terkesan teruk akibat wabak COVID-19.

Justeru, kerajaan perlu membantu dengan lebih banyak lagi tanpa banyak sekatan mahupun alasan.

“Ramai rakyat di Selangor bekerja, berniaga dan berhutang bank. Di masa inilah jika kerajaan ingin membantu melalui kementerian kewangan, moratorium bank, KWSP dan lain-lain,” katanya.


TNB tingkatkan peratusan vendor Bumiputera bekal tenaga elektrik

KUALA LUMPUR, 30 Syaaban 1442H, Isnin – Tenaga Nasional Bhd (TNB) berhasrat untuk meningkatkan peratusan penyertaan vendor Bumiputera dan nilai tambah dalam kumpulan vendor syarikat utiliti tersebut.

Presiden dan Ketua Pegawai Eksekutif Datuk Ir Baharin Din berkata peningkatan peratusan vendor Bumiputera tersebut adalah untuk projek pembekalan tenaga elektrik negara.

“Jumlah perolehan tahunan kami sebanyak RM8 bilion dan 53 peratus adalah Bumiputera.

“Strategi kami, sebagai contoh adalah meter pintar. Kami sedang menyediakan vendor tempatan dari segi pemasangan dan perkilangan supaya peratusan penglibatan tender tempatan dalam meter pintar mencapai kadar 100 peratus pada masa depan,” katanya selepas menghadiri program Hari Terbuka Vendor TNB di sini hari ini.

Setakat ini, TNB mempunyai hampir 800 vendor tempatan dan 30 pengilang tempatan.

Baharin berkata program pemasangan meter pintar kini mencatatkan perolehan sebanyak RM1.2 bilion.

“Projek meter pintar telah membuka peluang pelaburan kepada pengilang dan pembekal tempatan untuk memenuhi keperluan meter, infrastruktur telekomunikasi dan perisian yang berkaitan dengan nilai perolehan melebihi RM1.5 bilion untuk tempoh tiga hingga empat tahun akan datang,” katanya.

Menurutnya, terdapat pelbagai inisiatif lain yang dilaksanakan TNB seperti teknologi grid pintar dengan ciri Internet of Things yang dapat menyumbang kepada aktiviti ekonomi untuk para pembekal.

Bertemakan “Business Opportunity: Towards New Economy”, hari terbuka tersebut dihadiri lebih 150 vendor TNB. – Bernama


ISMA, MACSA dan The Patriots anjur forum kenang Himpunan 812

BANGI, 21 Rabiulakhir 1442H, Isnin – Gerakan Islam, Ikatan Muslimin Malaysia (ISMA) menganjurkan forum atas talian bagi meraikan ulang tahun kedua Himpunan Bantah Konvensyen Antarabangsa Mengenai Penghapusan Segala Bentuk Diskriminasi Kaum (ICERD) – Himpunan 812 – esok.

Antara panel yang akan berucap adalah mereka yang menjadi penggerak utama Himpunan 812 iaitu Presiden ISMA, Haji Aminuddin Yahaya, bekas Ketua Hakim Negara, Tun Abdul Hamid Mohamad dan Setiausaha Agung Majlis Perundingan Melayu (MPM), Datuk Dr Hassan Mad.

Selain itu, Pengerusi Gabungan Pertubuhan Masyarakat Sivil Malaysia (MACSA), Lukman Sheriff Alias, Ketua Pemuda UMNO, Datuk Dr Asyraf Wajdi Dusuki serta Ketua Penerangan PAS, Kamaruzaman Mohamad.

Forum Menyingkap Himpunan 812 ini akan disiarkan secara langsung menerusi akaun Youtube, Twitter dan Facebook bermula jam 8.30 malam sehingga 10.30 malam.

Forum berkenaan turut mendapat kerjasama Ismaweb.net, Pertubuhan Pembela-Pembela Islam Malaysia (PEMBELA), Perikatan Masyarakat Sivil dalam Proses Semakan Sejagat (UPR) Malaysia (Macsa) dan The Patriots.

Pada 8 Disember 2018, Himpunan 812 yang berjaya mengumpulkan lebih 600,000 peserta berjalan dengan aman dan teratur, jauh melangkaui gosip-gosip dan khabar angin yang berlegar di media sosial yang rata-rata menyatakan perhimpunan ini akan bertukar ganas apabila ‘pejuang-pejuang Melayu’ dan ‘pak-pak lebai’ berkumpul beramai-ramai.

Sangkaan itu bukan sahaja meleset bahkan perhimpunan itu aman lagi teratur, bersih dari aspek kelakuan mahupun keadaan sekitar, serta berjaya mencapai objektif utama iaitu menghentikan sebarang ratifikasi konvensyen dan triti antarabangsa yang ingin ditandatangani kerajaan Pakatan Harapan (PH) ketika itu.

Perhimpunan itu juga antara titik tolak bermulanya kempen Buy Muslim First yang paling berjaya dalam senarai kempen kesedaran hak pengguna.

Selain itu, perhimpunan itu juga merupakan titik tolak kepada bermulanya sebuah lembaran baru kepada kesatuan NGO-NGO Melayu Islam yang langsung menebas laluan kepada penyatuan dua parti terbesar Melayu Islam iaitu PAS dan UMNO melalui platform penyatuan ummah.

“Jika ada kegagalan atau penangguhan daripada tuntutan perhimpunan ini, ia adalah keadilan yang dituntut buat arwah Adib, wira negara yang terkorban ketika menjalankan tugasnya menjaga keselamatan rakyat ketika rusuhan pada 17 November 2018,” kata ISMA dalam hantaran di Facebook.

Jelasnya, forum yang diadakan itu juga untuk kembali menelusuri perhimpunan berkenaan dan melihat kembali apa yang telah dicapai bersama hari ini.

“Adakah kita masih teguh bersatu seperti hari-hari yang membawa kepada perhimpunan raksasa ini?

“Adakah kempen-kempen yang dilancarkan masih kuat bergerak seperti dahulu? Adakah suara-suara umat Melayu Islam masih kukuh seperti dahulu?,” katanya.


Rakyat AS mula terima vaksin COVID-19 esok

WASHINGTON, 27 Rabiulakhir 1442H, Ahad – Rakyat Amerika Syarikat (AS) akan menerima vaksin COVID-19 Pfizer-BionTech mulai Isnin.

Pegawai yang menguruskan operasi agihan vaksin, Jeneral Gus Perna berkata, dos pertama akan dihantar hari ini.

Beliau berkata, pihaknya 100 peratus meyakini bahawa vaksin itu akan dapat diagihkan kepada rakyat negara itu mulai pagi esok.

“Kami menjangkakan 145 tempat di seluruh negara akan menerima vaksin pada Isnin, 425 tempat lagi pada Selasa. Baki 66 tepat pada Rabu, sekali gus melengkapkan penghantaran awal vaksin Pfizer-BioNTech,” katanya kepada pemberita.

Seramai tiga juta rakyat AS dijangka menerima vaksin untuk pusingan pertama.

Sementara itu, pihak berkuasa kesihatan persekutuan AS menyarankan petugas kesihatan dan penghuni rumah penjagaan diberi keutamaan menerima vaksin itu.

Bagaimanapun, perkara itu akan diputuskan setiap negeri.

AS menjadi negara keenam memberi lampu hijau kepada vaksin Pfizer pada Jumaat lalu, yang memiliki 95 peratus keberkesanan untuk menghalang jangkitan COVID-19.

Pentadbiran Makanan dan Ubat-ubatan (FDA) AS bagaimanapun, menasihatkan individu yang mempunyai alahan teruk pada bahan dalam vaksin itu supaya tidak mendapatkan imunisasi berkenaan buat masa ini. -Agensi


18 maut hospital rawat kes COVID-19 di India terbakar

GUJARAT, 19 Ramadan 1442H, Sabtu – Sekurang-kurangnya 18 individu termasuk dua pekerja kesihatan maut dalam kebakaran di sebuah hospital yang merawat kes COVID-19 di barat India, Gujarat lewat malam Jumaat, kata para pegawai hari ini.

Kebakaran bermula kira-kira tengah malam di wad rawatan intensif Patel Welfare Hospital, pusat kemudahan COVID-19, di bandar Bharuch, 115 batu (185 km) di utara bandar utama bandar komersial, Ahmedabad.

“16 pesakit dan dua kakitangan kesihatan mati dalam kebakaran,” kata polis di Baruch, R.V. Chudasama.

Setakat ini, siasatan awal menunjukkan kebakaran berlaku disebabkan oleh litar pintas.

Saluran berita tempatan menunjukkan rakaman wad hospital yang musnah sepenuhnya dalam kebakaran.

Sistem penjagaan kesihatan di India kini lumpuh akibat krisis COVID19, yang mana 211,853 orang telah terkorban dan menjangkiti lebih dari 19 juta orang, menurut data kementerian kesihatan pada hari Sabtu.

Pada 23 April, puluhan individu dilaporkan terbunuh dalam kebakaran di sebuah hospital yang merawat pesakit COVID-19 di pinggir bandar Mumbai.

Sebelumnya 22 pesakit meninggal dunia di sebuah hospital awam di Maharashtra di mana Mumbai berada ketika bekalan oksigen habis ekoran tangki bocor. – Agensi


4 maut, 30 cedera tragedi kereta api tergelincir di Jerman

BERLIN, 4 Zulkaedah 1443H, Sabtu – Empat orang maut dan 30 cedera apabila kereta api wilayah yang sibuk tergelincir berhampiran pusat peranginan ski dan destinasi mendaki popular di selatan Jerman.

Jurucakap polis berkata, 15 yang cedera sedang menerima rawatan di hospital sambil menambah bahawa 60 orang berada di dalam kereta api pada masa nahas yang berlaku di utara Garmisch-Partenkirchen di Bavaria pada Jumaat.

Katanya, pendakwa raya dan polis melancarkan siasatan mengenai punca kemalangan itu.

Tiada maklumat diberi mengenai identiti mayat atau sama ada pemandu adalah antara mangsa.

Jurucakap di pejabat daerah Garmisch-Partenkirchen sebelum ini melaporkan bahawa 60 orang cedera dalam kemalangan itu.

Akhbar serantau Muenchener Merkur memetik akhbar tempatan Garmisch-Partenkirchen Tagblatt sebagai berkata, ramai pelajar sekolah dalam kereta api itu.

“Operasi perkhidmatan kecemasan utama masih dijalankan dan laluan kereta api ditutup sepenuhnya,” kata polis.

Kereta api serantau menyaksikan jumlah penumpang lebih tinggi sejak 1 Jun, apabila tiket kos rendah yang membenarkan perjalanan ke seluruh Jerman berkuat kuasa. – Agensi


Kadar pengangguran Sabah dijangka meningkat lagi

KOTA KINABALU, 24 Safar 1442H, Isnin – Kadar pengangguran di Sabah dijangka meningkat pada masa hadapan sekiranya tiada pelan pembangunan ekonomi yang menyeluruh diperkenalkan dalam tempoh terdekat.

Timbalan Pengarah Institut Dasar Ekonomi dan Kewangan Universiti Utara Malaysia (UUM), Prof Madya Dr Irwan Shah Zainal Abidin berkata, kadar pengangguran di Sabah berada pada tahap tertinggi iaitu 5.8 peratus pada 2019.

Katanya, kadar pengangguran di negeri itu berbeza pada 2014, hanya sebanyak 4.9 peratus.

Demikian juga dengan kadar inflasi di Sabah yang dicatat begitu rendah pada tahap 0.2 peratus pada 2019, kata Dr Irwan.

“Ini bermakna, sudah ada tanda tekanan deflasi kepada ekonomi Sabah. Keadaan deflasi ini sebenarnya lebih buruk daripada inflasi – nilai aset akan merosot

“Peniaga tidak ada insentif untuk merancakkan aktiviti perniagaan mereka dan kadar upah juga tidak akan meningkat.

“Ini semua memberikan prospek buruk kepada rakyat dan ekonomi Sabah secara keseluruhannya,” katanya dalam menerusi artikel yang disiarkan BH Online, hari ini.

Lebih parah, Dr Irwan berkata, Sabah adalah negeri yang paling miskin di Malaysia dengan mencatat kadar kemiskinan paling tinggi, iaitu pada kadar 19.5 peratus.

Selain itu, pertumbuhan Keluaran Dalam Negeri Kasar (KDNK) merosot begitu teruk pada 2018 dengan ekonominya hanya berkembang pada tahap 1.5 peratus.

“Kemerosotan dalam pertumbuhan ini berterusan pada 2019, dengan ekonomi Sabah hanya berkembang pada kadar 0.5 peratus, iaitu sebelum penularan COVID-19 lagi,” katanya.

Justeru, sudah tiba masanya kerajaan baharu di Sabah menggubal dan seterusnya memperkenalkan satu visi serta pelan pembangunan ekonomi menyeluruh kepada Sabah dan seluruh rakyat negeri itu.

“Mungkinkah Sabah maju menjelang 2035? Dalam konteks ekonomi Sabah, pertumbuhan perlu diutamakan dahulu sebelum aspek pembangunan,” tegasnya.


Serangan Russia terhadap rakyat Ukraine cubaan genosid

KYIV, 12 Rabiulakhir 1444H, Isnin – Penduduk wilayah Kyiv perlu bersedia meninggalkan kawasan berkenaan sekiranya keseluruhan tempat itu terputus bekalan elektrik.

Datuk bandar Kyiv, Vitali Klitschko berkata, sehingga kini kira-kira 40 peratus bekalan elektrik musnah dan mengalami kerosakan dalam serangan di jana kuasa elektrik, menyebabkan penduduk terpaksa bergelap.

“Dalam beberapa minggu kebelakangan ini jutaan penduduk Ukraine berdepan masalah bekalan elektrik dan air bersih kerana serangan udara Russia yang menyasarkan keseluruhan infrastruktur.

“Sekiranya berterusan, bekalan air dan kumbahan juga akan gagal berfungsi,” katanya.

Konvensyen Geneva yang menggariskan piawaian untuk mangsa perang berkata, serangan tidak sepatutnya disasarkan terhadap infrastruktur awam.

Pada masa sama, Vitaly menyifatkan sasaran Russia terhadap infrastruktur awam adalah tindakan keganasan melampau dan genosid.

“Presiden Russia tidak memerlukan penduduk Ukraine tetapi beliau hanya mahukan wilayah ini sahaja.

“Serangan terhadap infrastruktur awam berlaku kerana ia mahu melakukan pembunuhan beramai-ramai.

“Tugas beliau adalah untuk mematikan semua rakyat yang ada di tempat ini atau memaksa kita melarikan diri supaya mereka dapat merampas kawasan ini,” dakwanya. – Agensi


Guan Eng cuba ‘panaskan’ isu murtad, BERJASA buat laporan polis

SHAH ALAM, 26 Rejab 1442H, Rabu – Barisan Jemaah Islamiah Se-Malaysia (BERJASA) Shah Alam, hari ini membuat laporan polis berkaitan kenyataan kontroversi Lim Guan Eng yang mengaitkan tindakan murtad dengan isu wakil rakyat ‘lompat parti’.

Yang Di-Pertua (YDP) BERJASA Shah Alam, Ustaz Fahmi Bazlan berkata, kenyataan Setiausaha Agung DAP itu amat menyentuh sensitiviti umat Islam kerana murtad adalah perkara besar dan tidak boleh dibuat main.

“Saya mengambil tanggungjawab dan inisiatif mewakili BERJASA untuk membuat laporan polis terhadap Guan Eng kerana telah mengeluarkan kenyataan yang bukan sahaja tidak relevan dengan situasi negara dilanda krisis pandemik COVID-19, politik dan ekonomi ketika ini, tetapi juga menyentuh sensitiviti orang Islam.

“Kita tengok dia bermain dengan banyak isu. Sama ada nak membenarkan perbuatan murtad dengan isu lompat parti atau pun nak kaitkan isu lompat parti itu dengan kes murtad yang sedang tular sekarang ini. Dengan tidak semena-mena dia buat kenyataan macam ini seolah-olah nak memanaskan isu,” katanya kepada Ismaweb.net, hari ini.

Berikutan itu, Ustaz Fahmi berkata, BERJASA menggesa orang ramai terutama pemimpin politik Melayu dan Islam untuk cakna terhadap isu ini serta membuat laporan polis.

“Kita berharap tindakan ini disusuli oleh pihak lain. Yang penting pemimpin tidak hanya sibuk bergaduh sehingga mengabaikan isu ini dan berdiam diri.

“Saya menyeru sahabat di luar sana, sama ada pemimpin politik dan sebagainya supaya mengambil pendekatan yang sama untuk membela nasib agama dan bangsa.

“Saya yakin jika perkara ini dibiarkan, isu sensitif antara kaum akan menjadi lebih parah. Kita bimbang berlaku krisis baru yang tidak diinginkan. Sehubungan itu, saya meminta agar polis melakukan siasatan terhadap perkara ini dengan segera,” katanya.

Terdahulu, media melaporkan Guan Eng mahu isu wakil rakyat lompat parti akan dibawa ke mahkamah walaupun ia tidak termaktub dalam Perlembangaan Persekutuan.

Katanya, tidak wajar kerajaan Perikatan Nasional (PN) mempertahankan tindakan wakil rakyat sedemikian sekiranya mereka mendakwa sebagai sebuah pentadbiran yang berpegang pada prinsip-prinsip bersih.

“Sebagai seorang beragama Islam, murtad itu tidak dibenarkan kenapa lompat parti boleh dalam politik? Kami akan tetap rujuk kes lompat parti ini ke mahkamah,” katanya.

Beliau berkata demikian pada sidang media di Wisma DAP Pulau Pinang, kelmarin.


Proses pencinaan UEC amat dahsyat

BANGI, 3 Muharram 1444H, Isnin – Tidak sewajarnya Timbalan Menteri Pendidikan, Inovasi dan Pembangunan Bakat Sarawak, Dr Annuar Rapaee memandang sinis pendirian kerajaan Pusat yang kekal tidak mengiktiraf Sijil Peperiksaan Bersepadu (UEC).

Prof Dr Mohd Ridhuan Tee Abdullah berkata, kenyataan Menteri Kanan Pendidikan, Datuk Dr Radzi Jidin berhubung perkara itu berasaskan kepada kajian yang mendalam.

“UEC tidak membawa kepada pembinaan negara bangsa. Proses pencinaannya amat dahsyat. Sudahlah semua subjek diajar dalam bahasa Cina, sama seperti SJKC, subjek sejarahnya diselewengkan sehingga tersasar daripada landasan sebenarnya.

“Ini belum termasuk kemampuan untuk berkomunikasi dalam bahasa Melayu. Penguasaan bahasa Inggeris turut terjejas disebabkan oleh proses pencinaan tersebut,” katanya menulis di ruangan kolumnis Ismaweb.net hari ini.

Prof Ridhuan Tee menegaskan bahawa tidak siapa menafikan soal menghargai bakat dan modal insan.

“Kita hargai semua itu. Tetapi modal negara bagaimana? Modal insan tidak cukup tanpa modal negara. Modal negara Sarawak adalah sejarahnya, sama seperti Semenanjung Tanah Melayu. Sejarah dan Perlembagaan adalah darah dagingnya.

“Persoalannya, adakah sejarah di Sarawak diajar dengan betul dalam silibus sejarah UEC? Siapakah pejuang-pejuang ketika Sarawak ‘dijajah’. Adakah lepasan UEC bangun menentang penjajah.

“Apakah nama Rentap ada dalam silibus UEC. Jika tidak ada, elok Timbalan Menteri berkenaan pergi lihat. Buatlah kajian. Jangan bercakap hanya undi dan funder,” katanya.

Kerajaan kekal dengan pendirian tidak mengiktiraf UEC kerana ia bertentangan dengan Dasar Pendidikan Kebangsaan dan Akta Pendidikan 1996 (Akta 550).

Radzi Jidin berkata, UEC yang dilaksanakan di sekolah menengah persendirian Cina (SMPC), menggunakan kurikulum yang digubal serta dibangunkan Dong Zong, selain menggunakan bahasa Cina sebagai bahasa pengantar utama.

Justeru, beliau menjelaskan, kerajaan hanya akan mempertimbangkan penyelesaian berhubung pengiktirafan terhadap UEC jika ia diubah supaya selari dengan Dasar Pendidikan Kebangsaan.

Bagaimanapun, Annuar Rapaee menyifatkan bahawa tindakan tidak mengiktiraf UEC satu pembaziran modal insan.

Katanya, dunia kini tiada sempadan dan kerajaan tidak patut menyekat sesiapa pun daripada mendapat pendidikan pilihan mereka.

“Pendidikan sepatutnya bersifat progresif dan membolehkan modal insan lebih baik serta pelbagai.

“Kebebasan pendidikan sama pentingnya dengan kebebasan bersuara dalam sebuah negara demokrasi,” katanya.


Fahami petugas barisan hadapan, tak mudah urus jenazah COVID-19

BANGI, 26 Jamadilawal 1442H, Ahad – Ketua Pengarah Kesihatan, Tan Sri Dr Noor Hisham Abdullah hari ini meluahkan keprihatinannya terhadap pertambahan kes kematian harian akibat COVID-19 di negara ini.

Dalam satu kenyataan, Dr Noor Hisham berkata, setakat 9 Januari jumlah kumulatif kes kematian COVID-19 telah dilaporkan sebanyak 71 kes.

Beliau berkata, tidak mudah untuk petugas barisan hadapan menguruskan jenazah pesakit COVID-19 sehingga selesai urusan pengebumian.

“Mereka terpaksa memakai PPE lengkap dengan bermandi peluh dalam keadaan panas terik sehingga liang lahat dan sehingga selesai segala urusan pengebumian kes COVID-19.

“Semoga kita semua memaham cabaran dan dugaan yang dihadapi oleh setiap petugas barisan hadapan,” katanya.

Sehubungan itu, beliau mengajak rakyat untuk bersama membantu negara dengan menjaga diri serta keluarga agar terhindar dan terlindung daripada dijangkiti COVID-19.

Setakat semalam, Malaysia mencatatkan 2,451 kes harian baharu dengan lima kematian dan 26,185 kes aktif.


Gesa siasat isu Tanah Rizab Melayu di Sitiawan

BANGI, 18 Zulkaedah 1444H, Rabu – Pembangkang Perak menggesa kerajaan negeri memberi pencerahan berhubung isu pengurusan tanah Rizab Melayu di negeri itu.

Ketua Pembangkang Perak, Razman Zakaria berkata, isu itu perlu dibahas terperinc berikutan terdapat dakwaan berlaku pelanggaran peruntukan yang menyebabkan pertukaran tanah rizab Melayu kepada bukan Melayu di Sitiawan.

“Besarlah harapan saya dan rakan-rakan supaya siasatan ini dapat meleraikan kegusaran rakyat negeri ini khususnya orang Melayu sebagai kaum majoriti.

“Kita menggesa kerajaan negeri memandang serius isu ini dan perlu pencerahan kepada rakyat supaya imej kerajaan yang memerintah dilihat bersih,” katanya seperti dipetik Astro Awani.

Mengulas lanjut, Razman menegaskan, tindakan itu dibuat bagi memastikan hak Perlembagaan yang termaktub dalam Kanun Tanah Negara dan Enakmen Rizab Tanah Melayu dipelihara, seperti kewajipan bagi mewujudkan sekurang-kurangnya 50 peratus kawasan tanah rizab Melayu.

Terdahulu, Razman membuat laporan kepada Suruhanjaya Pencegahan Rasuah Malaysia (SPRM) berhubung isu pengurusan tanah rizab Melayu.

Ia membabitkan 1,600 ekar tanah rizab Melayu yang dipercayai dipecah kepada 317 lot dan dijual kepada bukan Melayu dengan harga RM412, 800 bagi satu lot di Sitiawan.

Hadir sama ketika membuat laporan adalah Timbalan Pesuruhjaya 2 Pas Perak, Rosli Abd Rahman dan Ketua Dewan Muslimat Pas Perak, Dr Najihatussalehah Ahmad.

Katanya, laporan yang dibuat merupakan rentetan daripada sidang Dewan Undangan Negeri (DUN) sebelum ini, pihak Perikatan Nasional (PN) telah membawa satu usul.

“Namun usul tersebut telah ditolak oleh Speaker dan jawapan secara umum diberi YAB Menteri Besar ketika menjawab soalan YB Trong, mengenai pindahan tanah berkenaan,” katanya.

Sebelum ini, Perak akan membawa isu pemilikan tanah rizab Melayu oleh syarikat bukan Melayu melalui penjualan syer saham syarikat Melayu sebagaimana berlaku di Sitiawan, kepada pengetahuan Perdana Menteri, Datuk Seri Anwar Ibrahim untuk diambil perhatian dan tindakan sewajarnya.

Menteri Besar, Datuk Seri Saarani Mohamad berkata, beliau telah mengadakan pertemuan dan perbincangan dengan para pegawai Suruhanjaya Syarikat Malaysia (SSM) yang diketuai Ketua Pegawai Eksekutifnya, Datuk Nor Azimah Abdul Aziz, berkenaan hal tersebut.


Akhirnya! MBSA bertindak sita premis judi haram di Sungai Buloh

KUALA LUMPUR, 22 Zulhijjah 1441H, Rabu – Selepas beberapa hari menanti, akhirnya pihak berkuasa mula mengambil tindakan terhadap pusat judi haram yang bersarang di Bandar Baru Sungai Buloh, di sini hari ini.

Media tempatan melaporkan, Majlis Bandaraya Shah Alam (MBSA) bersama agensi seperti Tenaga Nasional Berhad (TNB) dan Air Selangor menjalankan operasi bersepadu menyita premis dipercayai dijadikan pusat judi dalam talian.

Di samping itu, sepanjang operasi bermula jam 10 pagi itu, petugas MBSA turut merampas semua perabot dan memotong bekalan elektrik serta air.

Timbalan Datuk Bandar Shah Alam, Mohd Rashidi Roslan, berkata tindakan sita terhadap premis berkenaan dibuat selepas didapati menjalankan perniagaan tanpa kebenaran.

“Operasi pada hari ini juga dijalankan terhadap premis perniagaan serta gerai-gerai atas kesalahan sama termasuk gerai tanpa lesen yang beroperasi di bahu jalan sehingga mengakibatkan kesesakan lalu lintas,” katanya pada sidang media di lokasi, hari ini.

Mohd Rashidi berkata, sepanjang tahun ini sehingga awal Julai lalu sebanyak 44 premis perniagaan tanpa lesen oleh peniaga tempatan dan warga asing di sekitar Bandar Baru Sungai Buloh.

“Tindakan sita diambil mengikut Undang-undang Kecil Penjaja MBSA 2007 Peruntukan 19 (meninggalkan barangan perniagaan di tempat awam) dan Peruntukan 3 (menjaja tanpa lesen) serta Peruntukan 42 (kuasa sitaan).

“Semalam, sebanyak 101 notis dikeluarkan ke atas premis-premis di sekitar Bandar Baru Sungai Buloh mengikut Akta Jalan, Parit dan Bangunan 1974 (Akta 133),” katanya lagi.

Dalam operasi hari ini juga, MBSA turut merobohkan struktur tambahan pada premis perniagaan yang dibuat tanpa kelulusan MBSA seperti struktur dinding, lantai, kaki jalan serta sengkuap.

Seramai 230 petugas MBSA, Polis Diraja Malaysia (PDRM), Jabatan Imigresen, Jabatan Kastam, Suruhanjaya Pencegahan Rasuah Malaysiq (SPRM), TNB dan Air Selangor turut serta dalam operasi bersepadu itu.


Umat Islam di Australia kembali tunaikan solat Jumaat

ANKARA, 27 Rabiulawal 1442H, Jumaat – Umat Islam di Australia kembali menunaikan solat Jumaat berjemaah buat pertama kali sejak Mac, lapor Agensi Anadolu.

Solat Jumaat di Masjid Meadow Heights, Melbourne itu dilaksanakan dengan mematuhi langkah penjarakan sosial.

Kali terakhir masjid berkenaan mengadakan solat Jumaat pada 13 Mac lalu, sebelum ia ditangguhkan sementara berikutan pandemik COVID-19.

Meadow Heights adalah antara kawasan berpenduduk padat di Melbourne.

Seramai 50 jemaah dibenarkan dan dipimpin oleh sekurang-kurangnya lima imam yang berbeza.

Jemaah perlu membawa sejadah masing-masing dan mematuhi jarak fizikal.

Penutupan masjid pada Mac itu adalah yang pertama kali dalam sejarah Australia.

“Ia belum pernah terjadi sebelum ini. Tetapi memandangkan kepada situasi sekarang langkah itu perlu dilakukan,” kata imam kanan asjid Al Rahman Yahya Adel Ibrahim kepada SBS News.

Australia melaporkan sekitar 27,7000 kes COVID-19 sejak pandemik itu menular, termasuk 907 kematian. – Bernama


Khaled bidas Muhyiddin jangan bersikap baling batu sembunyi tangan

BANGI, 1 Rabiulawal 1444H, Rabu – Sikap menuding jari Pengerusi Majlis Pemulihan Negara (MPN), Tan Sri Muhyiddin Yassin jelas menunjukkan beliau hanya mampu menyalahkan orang lain atas kelemahan cadangan dan hasil kerjanya sendiri.

Demikian dakwa Naib Presiden UMNO, Datuk Seri Mohamed Khaled Nordin membidas kenyataan Presiden Bersatu yang mengakui kecewa apabila hanya 16 daripada 69 perakuan berkaitan isu utama diusulkan MPN dilaksanakan kerajaan.

Khaled berkata, bekas Perdana Menteri itu seolah lupa bahawa sebahagian besar masalah yang kerajaan hadapi hari ini adalah diwarisi dari Kerajaan Perikatan Nasional (PN).

“Jadi, janganlah bersikap baling batu sembunyi tangan. Saya percaya Perdana Menteri, Datuk Seri Ismail Sabri dan anggota kerajaan serta kakitangan awam sedang mencuba memberikan yang terbaik bagi berhadapan dengan segala masalah negara,” katanya dalam kenyataan, hari ini.

Khaled menegaskan, Ahli Parlimen pagoh itu sememangnya berhak mengemukakan segala pandangan namun terpulang kepada kerajaan untuk mempertimbangkannya.

Malah, kerajaan mempunyai pelbagai aspek yang harus diambil kira. Hanya kerana cadangan tersebut datang dari MPN maka tidak semestinya dilaksanakan secara automatik.

Mengulas lanjut, Mohamed Khaled yang juga mantan Pengerusi Badan Perhubungan UMNO Negeri Johor berkata, seharusnya Muhyiddin bertindak dalam semangat kolektif berikutan dirinya adalah sebahagian dari kerajaan.

Dilaporkan, 30 daripada 69 perakuan MPN masih dalam pelaksanaan, 14 lagi belum dilaksanakan atau tiada maklum balas daripada kementerian atau agensi berkaitan, manakala sembilan lagi masih menunggu keputusan Kabinet.

Antara perakuan utama dikemukakan MPN yang prestasi pelaksanaannya tidak memuaskan, termasuk berkaitan isu kekurangan tenaga kerja asing, terutama bagi Perusahaan Mikro Kecil Sederhana (PMKS) yang menjejaskan produktiviti dan merencat proses pemulihan negara.


RM50 juta diperuntuk naik taraf Institusi Pendidikan Mara: Ahmad Zahid

PAPAR, 13 Syawal 1444H, Khamis – Sebanyak RM50 juta diperuntukkan bagi pembangunan projek menaik taraf dan membaik pulih Institusi Pendidikan MARA (IPMA) bagi tahun ini, kata Timbalan Perdana Menteri Datuk Seri Dr Ahmad Zahid Hamidi.

Beliau berkata, daripada jumlah itu, sebanyak RM25 juta diperuntukkan kepada Maktab Rendah Sains MARA (MRSM), RM117 juta kepada Institut Kemahiran MARA (IKM) dan Kolej Kemahiran Tinggi MARA (KKTM) manakala Kolej MARA (KM) dan Kolej Profesional MARA (KPM) menerima RM8 juta.

Menteri Kemajuan Desa dan Wilayah itu berkata, bagi IPMA di Sabah sebanyak RM2.347 juta telah diperuntukkan manakala MRSM Kota Kinabalu, yang kini dikenali sebagai MRSM Tan Sri Musa Aman menerima peruntukan sebanyak RM250,000.

“Kepimpinan Kementerian Kemajuan Desa dan Wilayah (KKDW) juga diarahkan tidak meremehkan setiap masalah dihadapi MRSM serta lain-lain institusi di bawah kementerian ini kerana saya dimaklumkan terdapat MRSM yang hadapi masalah seperti tiada bekalan air dan keretakan bangunan,” katanya di sini hari ini.

Beliau berkata demikian ketika berucap pada majlis ramah mesra MRSM Kota Kinabalu di sini yang turut dihadiri Pengerusi MARA Datuk Dr Asyraf Wajdi Dusuki.

Ahmad Zahid berkata, dengan peruntukan itu, KKDW diharap akan dapat memastikan semua projek baik pulih dan naik taraf institusi terlibat mampu dilaksanakan pada tahun ini, selain memastikan keberkesanan semua usaha dilakukan melibatkan semua agensi di bawah kementerian.

“Bawa tatakelola yang baik dengan lakukan transformasi, reformasi dan game changer (pengubah keadaan) baharu supaya tidak kekal di takuk lama. Kita tidak mahu kewujudan MARA sebagai suatu agensi tanpa banyak keberkesanan. Sentiasa fikir low cost high impact (kos rendah, berimpak tinggi) atas apa kita lakukan,” katanya.

Beliau juga turut mengumumkan peruntukan sebanyak RM500,000 kepada Persatuan Bekas Pelajar MRSM (Ansara) yang mempunyai lebih 200,000 keahlian.

“Walaupun Ansara tidak memohon apa-apa peruntukan daripada saya, saya mahu supaya Ansara dan seluruh kekuatan bersama-sama dengan saya untuk kita memajukan negara melalui MRSM serta agensi-agensi di bawah KKDW,” katanya.

Ahmad Zahid berkata, sebanyak 80 peratus daripada lepasan pelajar MRSM berjumlah kira-kira 225,000 orang adalah dalam golongan berpendapatan tinggi, membuktikan keberkesanan sistem pembelajaran dan pendidikan sahsiah diri diterapkan dalam MRSM. – Bernama


Dakwa hakim ‘saudara’ Dr M: Polis kenal pasti pemilik akaun Twitter

KUALA LUMPUR, 11 Zulhijjah 1441H, Jumaat  – Polis sudah mengenal pasti identiti pemilik akaun Twitter yang mendakwa hakim kes penyelewengan dana SRC International Sdn Bhd membabitkan Datuk Seri Najib Razak, kononnya ada pertalian persaudaraan dengan Tun Dr Mahathir Mohamad.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid berkata, individu itu akan dipanggil minggu depan bagi memberi keterangan berhubung dakwaan berkenaan.

“Kita sudah mengenal pasti identiti pemilik akaun Twitter itu dan akan panggil minggu depan untuk rakam percakapan,” katanya kepada pemberita.

Beliau berkata, siasatan dijalankan selepas satu laporan polis diterima di Taiping, Perak semalam dan pihaknya telah membuka kertas siasatan berhubung kes itu mengikut Akta Hasutan 1948 serta Akta Komunikasi dan Multimedia 1998.

Semalam, media melaporkan bahawa seorang ahli Parti Pribumi Bersatu Malaysia (Bersatu) Mohd Afzanizam Abdul Rahman membuat laporan polis di Taiping berhubung satu ciapan oleh Presiden Pertubuhan Minda dan Sosial Prihatin Malaysia Ramesh Rao di akaun Twitter.

Pada Selasa lepas, Ramesh mendakwa Hakim Mahkamah Tinggi Mohd Nazlan Mohd Ghazali yang mensabitkan Najib dengan tujuh kesalahan pecah amanah, salah guna kuasa dan pengubahan wang haram adalah cucu saudara Mahathir.

Menerusi akaun Twitter, Datuk Seri Mukhriz Mahathir yang juga anak Ahli Parlimen Langkawi itu menafikan dakwaan berkenaaan dan menganggap ia sebagai tidak berasas serta meminta Peguam Negara menyiasat tohmahan berkenaan.

Dalam perkembangan lain, polis akan menghantar kertas siasatan kepada Pejabat Peguam Negara berhubung siasatan terhadap warga Bangladesh, Md Rayhan Kabir yang terbabit dengan penyiaran dokumentari terbitan Al Jazeera yang disyaki berniat memburukkan Malaysia.

Mior Faridalathrash berkata, tindakan selanjutnya akan ditentukan Pejabat Peguam Negara selepas polis mengambil keterangan Md Rayhan sejak 28 Julai lepas.

“Proses keterangan daripada lelaki itu sudah selesai dan kertas siasatan akan diserahkan kepada Pejabat Peguam Negara minggu depan untuk tindakan selanjutnya,” katanya.

Md Rayhan ditahan di Setapak, Kuala Lumpur pada 24 Julai selepas Jabatan Imigresen memohon bantuan orang awam menjejaki individu itu yang muncul dalam dokumentari Al Jazeera.

Menerusi dokumentari itu, Md Rayhan membuat kenyataan mengenai layanan pihak berkuasa Malaysia kepada pendatang tanpa izin ketika negara melaksanakan Perintah Kawalan Pergerakan bagi membendung penularan pandemik COVID-19.

Pada 25 Julai, Ketua Pengarah Imigresen Datuk Khairul Dzaimee Daud dilaporkan berkata lelaki itu akan diusir keluar dan disenarai hitam daripada memasuki Malaysia untuk selama-lamanya.-Bernama


Kenyataan PM sokong ‘two state solution’ harus ditolak

KENYATAAN Tan Sri Muhyiddin Yassin yang menyokong penyelesaian secara two state solution dalam ucapannya adalah memalukan dan membunuh perjuangan rakyat palestin itu sendiri.

1. Penyelesaian dua negara secara langsung mengiktiraf kemasukan, pencerobohan dan penubuhan negara haram Isr@@el secara berterusan sejak 1948. Ini bermakna segala aktiviti massacre bersiri (pembunuhan beramai-ramai), rampasan tanah, pencerobohan dan peperangan yang dihadapi orang Palestin sekian tahun adalah sia-sia.

2. Penyelesaian dua negara itu sendiri membunuh titik tolak perjuangan dan jihad orang Palestin selama ini. Rakyat Palestin tidak berjuang untuk memiliki negara sendiri kerana negara haram Isr@@el itu sendiri, mereka berjuang untuk membebaskan kembali tanah asal mereka yang menjadi hak abadi mereka sejak berkurun lama.

3. Pengiktirafan penubuhan negara haram Isr@@el juga bermaksud mengiktiraf hak negara haram Isr@@el membunuh, menghalau, menceroboh dan menduduki negara Palestin dan Masjid Al-Aqsa yang sekian lama dipertahankan oleh umat Islam berkurun lamanya sejak Saidina Umar Al Khatab membebaskannya.

4. Kenyataan teramat berat oleh Tan Sry Muhyiddin ini perlu segera ditarik balik kerana ia membuahkan normalisasi hubungan diplomatik negara-negara dengan negara haram Isr@@el seperti yang telah berlaku di UAE, Bahrain dan lain-lain. Bahkan menanam bibit normalisasi hubungan terhadap Israel dalam kalangan rakyat Malaysia.

Nizzal Syafiq
Ketua Biro Kepimpinan
Pemuda ISMA


Kes COVID-19 di Korea Selatan sudah lepasi sejuta

SEOUL, 4 Rejab 1443H, Ahad – Kes kumulatif COVID-19 di Korea Selatan pada Ahad melepasi sejuta sejak wabak itu bermula.

Pegawai kesihatan hari ini melaporkan 38,691 jangkitan baharu yang didorong oleh varian Omicron – yang dikatakan lebih cepat merebak.

Korea Selatan menyaksikan kes pertama COVID-19 yang disahkan pada 20 Januari 2020 dan tidak lama kemudian menjadi negara pertama di luar China yang memerangi wabak pandemik itu.

Strategi agresif mengesan, memakai pelitup muka dan melaksanakan kuarantin membantu republik itu menumpulkan gelombang awal dan mengekalkan kes serta kematian keseluruhan pada kadar rendah tanpa sekatan yang meluas.

Bagaimanapun, penularan varian Omicron mendorong kes jangkitan ke tahap tertinggi.

Jumlah kematian kekal rendah di negara yang tinggi kadar pemberian vaksinasi itu, namun 15 kematian baharu dilaporkan setakat tengah malam Sabtu, menurut Agensi Kawalan dan Pencegahan Penyakit Korea (KDCA).

Kes harian hampir lima kali lebih tinggi daripada dua minggu lalu apabila varian Omicron mula mendominasi, tetapi kes jangkitan serius kekal pada tahap terkawal setakat ini, kata pihak berkuasa.

Jumaat lalu, pegawai mengumumkan langkah penjarakan sosial akan dilanjutkan sekurang-kurangnya dua minggu lagi, termasuk perintah berkurung pada jam 9 malam untuk operasi perniagaan, selain had kepada enam orang untuk perhimpunan persendirian.

Secara keseluruhan, Korea Selatan melaporkan 1,009,688 kes dengan 6,873 kematian.

Hampir 86 peratus daripada 52 juta penduduk negara itu telah diberi vaksin lengkap dan lebih 54.5 peratus sudah menerima dos penggalak. – Agensi


Kes Zahid: Bekas SUB KDN terima 26,000 riyal dari Wan Badak

SHAH ALAM, 29 Syaaban 1443H, Jumaat – Bekas Setiausaha Bahagian (SUB) Hal Ehwal Imigresen, Kementerian Dalam Negeri (KDN) hari ini memberitahu Mahkamah Tinggi di sini bahawa beliau menerima 26,000 Riyal daripada pengarah Ultra Kirana Sdn Bhd (UKSB), Wan Quoris Shah Wan Abdul Ghani (Wan Badak) ketika mereka berada di Arab Saudi.

Perkara itu dinyatakan oleh Datuk Shahril Ismail ketika sesi pemeriksaan balas oleh peguam Datuk Ahmad Zaidi yang mewakili Datuk Seri Dr Ahmad Zahid Hamidi pada perbicaraan terhadap bekas Timbalan Perdana Menteri itu dalam kes rasuah Visa Luar Negara (VLN).

Ketika ditanya Ahmad Zaidi, adakah beliau ada menerima tunai dalam mata wang Arab Saudi 26,000 Riyal daripada ‘Wan Badak’, saksi itu menjawab: “Ada, tetapi tujuan untuk menukar duit.”

Ahmad Zaidi: Saya rujuk satu dokumen yang telah dibekalkan oleh pendakwaan kepada kami (pembelaan) dalam bundle 51A berkenaan kes ini, rujuk dokumen (buku 555 atau buku ‘faraid’) yang telah dirampas pihak Suruhanjaya Pencegahan Rasuah Malaysia (SPRM).

“Ia pada November 2015, bersesuaian dengan apa yang Datuk beritahu tadi, Datuk pergi mengerjakan umrah. Ada mencatatkan ‘Mode cash kepada Wan Badak, Jumlah 26,000 Riyal, remark Syahril SUB’. Ini catatan Wan Quoris, Datuk setuju?

Shahril: Setuju.

Ahmad Zaidi: Bila datuk mula terlibat dengan proses lanjutan kontrak UKSB, boleh saya katakan dari mula surat itu dihantar ?

Shahril: Ya, dari mula ia (surat) dihantar.

Shahril turut bersetuju dengan Ahmad Zaidi bahawa beliau ada menerima wang RM14,000 daripada Wan Quoris Shah pada 25 Okt 2016 iaitu tarikh sama surat tersebut dihantar kepada bahagiannya.

Bagaimanapun beliau menafikan beberapa transaksi berjumlah antara RM19,000 dan RM28,000.

Sebelum ini, media ada melaporkan SPRM ada merampas satu buku ‘faraid’ milik UKSB yang merekodkan pembayaran kepada pihak tertentu.

Ditanya Ahmad Zaidi lagi, di dalam dokumen sama (buku ‘faraid’) menyatakan ‘remark cash RM100,000 dan RM50,000 kepada KJ’, beliau menjawab “Ya”.

Ahmad Zaidi: KJ itu Khairy Jamaluddin, yang sekarang Menteri Kesihatan?

Shahril: Ya

Ahmad Zaid: Ia juga menyatakan 70,000 SGD kepada FM. FM merujuk kepada Foreign Minister?

Shahril: Tidak pasti

Semasa pemeriksaan semula oleh Timbalan Pendakwa Raya Datuk Raja Rozela Raja Toran, Shahril menjelaskan beliau ke Arab Saudi selepas dipanggil seorang bekas pegawai KDN yang juga merupakan orang kampungnya.

“Di situ ada sekali Wan Quoris Shah, masa itu saya memang mahu mengerjakan umrah. Wan Quoris Shah tawarkan kepada saya, jika saya mahu menukar mata wang Riyal.

“Saya beranggapan untuk ditukar, saya membawa RM10,000 untuk menukar dengan Riyalnya tetapi dia enggan mengambil wang saya,” katanya.

Ditanya Raja Rozela, adakah wang 26,000 Riyal itu berkaitan dengan kontrak-kontrak UKSB atau kerja-kerja rasmi? Shahril menjawab: “Tidak, kerana ketika itu saya baru sahaja masuk (KDN).”

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung 10 Mei depan. – Bernama


Pemandu mabuk dipenjara 4 bulan, denda RM5,500

TAWAU, 14 Muharram 1442H, Rabu – Mahkamah Majistret Tawau hari ini menjatuhkan hukuman penjara empat bulan dan denda RM5,500 terhadap seorang lelaki atas kesalahan memandu dalam keadaan mabuk di Jalan Kubota, pada 31 Ogos lalu.

Tertuduh Chiang Sien Chai, 54, mengaku bersalah sebaik pertuduhan dibacakan jurubahasa mahkamah.

Berdasarkan kertas pertuduhan, tertuduh didakwa mengikut Seksyen 45A (1) Akta Pengangkutan Jalan 1987, kerana didapati memandu di bawah pengaruh alkohol ketika ditahan dalam Ops Mabuk pada hari berkenaan.

Memetik laporan Berita Harian, Timbalan Pendaftar Mahkamah Tinggi Tawau, Amir Shah Amir berkata, mahkamah mengambil maklum bahawa Dewan Rakyat telah meluluskan pindaan Seksyen 45A ini dengan menaikkan kadar hukuman.

Dalam kes ini, katanya, kepentingan awam seperti dihujahkan oleh pegawai pendakwa tidak dapat disangkal selain mengambil kira kandungan alkohol dalam badan tertuduh adalah lebih sekali ganda had yang dibenarkan oleh undang-undang.

“Faktor umur tertuduh juga diambil kira dan sepatutnya sebagai seorang dewasa dengan usia 54 tahun, OKT (orang kena tuduh) boleh berfikir dengan waras untuk tidak memandu kenderaan di bawah pengaruh alkohol,” katanya.


Belum ada permohonan rasmi Ahli Parlimen pembangkang bincang peruntukan: Fadillah

KUCHING, 4 Syawal 1444H, Selasa – Timbalan Perdana Menteri, Datuk Seri Fadillah Yusof berkata, sehingga kini beliau masih belum menerima sebarang permohonan rasmi bagi membincangkan peruntukan kewangan kepada Ahli Parlimen pembangkang.

Mengakui bahawa baru-baru ini beliau dan Setiausaha Agung PAS, Datuk Seri Takiyuddin Hassan telah mengadakan perjumpaan, namun ia adalah pertemuan tidak rasmi.

“Saya dah bagi tahu kepada mereka (PN) untuk buat tawaran (permohonan) secara hitam putih, selagi kita (kerajaan MADANI) belum terima surat rasmi bermakna tidak akan berlaku sebarang rundingan.

“Kalau kita ingat, sewaktu kerajaan Keluarga Malaysia ada Memorandum Persefahaman (MoU) ditandatangani dan ada rundingan. Jadi yang ini belum berlaku… macam orang meminang, macam mana nak bincang kalau orang tak menawarkan,” katanya dengan nada berseloroh.

Fadillah yang juga Ahli Parlimen Petra Jaya berkata demikian ketika ditemui pemberita pada Majlis Rumah Terbuka Aidilfitri beliau yang turut dihadiri Premier Sarawak, Tan Sri Abang Johari Tun Openg di sini hari ini.

Fadillah sebelum ini dilaporkan telah meminta Takiyuddin mengemukakan perincian cadangan secara bertulis, sebelum rundingan mengenainya dimulakan.

Selain itu, beliau juga tidak menetapkan had masa khusus untuk Ketua Whip Pembangkang dan juga Ahli Parlimen Kota Bharu itu mengemukakan cadangan berhubung perkara berkenaan.

PN telah melantik tiga wakil yang terdiri daripada Setiausaha Agung PN, Datuk Seri Hamzah Zainudin, Naib Presiden Bersatu dan Ahli Parlimen Putrajaya, Datuk Dr Radzi Jidin dan Takiyuddin untuk menyertai rundingan itu. – Bernama


PRN: Tiada cuti umum khas 12 Ogos di Selangor

SHAH ALAM, 18 Muharam 1445H, Sabtu – Kerajaan negeri Selangor tidak bercadang untuk mengisytiharkan 12 Ogos sebagai cuti umum khas bagi memudahkan pengundi, khususnya pekerja hadir ke pusat mengundi bagi Pilihan Raya Negeri (PRN).

Menteri Besar sementara, Datuk Seri Amirudin Shari berkata, keputusan itu dibuat dengan mengambil kira implikasi kewangan yang dikaitkan dengan langkah sedemikian.

Bagaimanapun, Amirudin yakin pengundi telah membuat pengaturan yang diperlukan berikutan pengumuman sebelum ini daripada pembubaran Dewan Undangan Negeri (DUN) sehingga hari penamaan calon dan mengundi.

“Kebimbangan yang lebih besar terletak pada hakikat bahawa kita kini kerajaan negeri sementara, dan keputusan seperti ini harus diambil dalam mesyuarat EXCO.

“Dan kini sebagai EXCO sementara, kami tidak mahu membuat keputusan sedemikian kerana ia hanya akan mengundang kritikan dan kontroversi.

“Jika ada keperluan (untuk cuti umum khas), kerajaan pusat boleh mengisytiharkannya. Tetapi akan ada implikasi kewangan dari segi gaji pekerja,” kata Amirudin.

Beliau berkata demikian selepas melancarkan MITIDAY2023 Kementerian Pelaburan, Perdagangan dan Industri di Dewan Raja Muda Musa di sini.

Amirudin berkata, PRN ini sudah dirancang dan pelaksanaannya bukanlah terlalu mendadak.

“Saya percaya orang ramai sudah memikirkan cara untuk mengambil cuti kerja untuk mengundi dan menguruskan perjalanan mereka ke pusat mengundi, terutama bagi mereka yang mengundi di negeri lain.

“Tetapi kebanyakan pengundi di Selangor menetap di Lembah Klang dan mungkin ada yang mengundi di Pulau Pinang dan Negeri Sembilan.

“Perjalanan keluar negeri tidak terlalu lama dan saya tidak fikir ia membebankan,” katanya.

Amirudin berkata, perkhidmatan bas percuma disediakan di negeri ini supaya boleh membantu pengundi pergi ke pusat mengundi.

Selangor, Negeri Sembilan, Pulau Pinang, Kelantan, Terengganu dan Kedah, menghadapi PRN selepas DUN mereka dibubarkan pada akhir Jun dan awal bulan lalu.


PRN Negeri Sembilan ambil kira musim haji, perayaan

SEREMBAN, 4 Jamadilawal 1444H, Selasa – Pelaksanaan Pilihan Raya Negeri (PRN) Negeri Sembilan akan mengambil kira musim perayaan dan musim haji pada tahun depan, kata Menteri Besar Negeri Sembilan, Datuk Seri Aminuddin Harun.

Aminuddin berkata, beliau akan membawa faktor itu untuk dibincangkan di peringkat Majlis Presiden Pakatan Harapan (PH).

“Saya mengambil maklum cadangan itu (musim haji) sebagai perhatian… ada dua kemungkinan sama ada sebelum haji atau selepas jemaah balik daripada menunaikan haji,” katanya kepada pemberita di Wisma Negeri di sini hari ini.

Negeri Sembilan, Pulau Pinang dan Selangor yang di bawah pentadbiran PH tidak membubarkan Dewan Undangan Negeri (DUN) serentak dengan Pilihan Raya Umum ke-15 (PRU15) pada 19 November lepas, dan begitu juga negeri di bawah pentadbiran PAS iaitu Terengganu, Kelantan dan Kedah.

Beberapa media melaporkan PRN di enam negeri berkenaan perlu diadakan awal bagi mengelak daripada bertembung dengan perayaan dan pelaksanaan musim haji, jika diadakan selepas bulan Mac tahun depan.

Tarikh sambutan Aidilfitri tahun depan dijangka pada 22 April bergantung kepada pengumuman Penyimpan Mohor Besar Raja-Raja manakala Hari Raya Aidiladha pula diunjurkan pada 29 Jun, dengan penerbangan pertama jemaah haji pada 21 Mei tahun depan.

Sementara itu, Setiausaha Agung DAP, Anthony Loke Siew Fook berkata, perbincangan mengenai pelantikan Kabinet di bawah pimpinan Perdana Menteri Datuk Seri Anwar Ibrahim di peringkat PH belum dibuat secara menyeluruh.

“Ini kerana Anwar perlu berbincang dengan parti lain seperti Barisan Nasional (BN) dan Gabungan Parti Sarawak (GPS). Setakat ini belum dibincangkan secara terperinci di peringkat PH,” katanya.

Anwar mengangkat sumpah sebagai Perdana Menteri pada 24 November lepas dan memimpin kerajaan perpaduan yang dianggotai PH yang mempunyai 82 kerusi, BN (30), GPS (23), dan Gabungan Rakyat Sabah (enam) serta parti-parti lain.-  Bernama


Hilang sokongan UMNO, kerajaan Perikatan Nasional tumbang?

Oleh Ainul Illia Meor Suzurudin

BANGI, 27 Zulkaedah 1442H, Khamis – Beberapa faktor susulan pengisytiharan Presiden UMNO, Datuk Seri Dr Ahmad Zahid Hamidi bahawa partinya menarik balik sokongan terhadap kerajaan Tan Sri Mahiaddin Yassin, perlu diteliti terlebih dahulu sebelum dapat ditentukan sesebuah kerajaan itu telah tumbang atau sebaliknya.

Pakar Perlembagaan, Dr Muhammad Fathi Yusof berkata, ia tertakluk sama ada pengisytiharan yang dibuat oleh beliau itu benar-benar mewakili keseluruhan Ahli Parlimen UMNO, atau mewakili sebahagian sahaja atau hanya mewakili dirinya sendiri.

Beliau menjelaskan, dalam keadaan biasa, apabila satu parti besar yang mempunyai jumlah Ahli Parlimen dapat menentukan kedudukan seseorang Perdana Menteri, mengumumkan pembatalan sokongan, maka Perdana Menteri berkenaan dianggap telah kehilangan sokongan atau kepercayaan majoriti.

“Dalam Perlembagaan Persekutuan, Perkara 43(4) menyebut jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan Jemaah Menteri melainkan jika atas permintaannya Parlimen dibubarkan oleh Yang di-Pertuan Agong.

“Manakala, Perkara 43(2)(a) pula menyebut Yang di-Pertuan Agong hendaklah melantik seorang ahli Dewan Rakyat yang pada hematnya mungkin mendapat kepercayaan majoriti ahli Dewan Rakyat sebagai Perdana Menteri.

“Jadi dalam amalan yang pernah berlaku di peringkat kerajaan negeri di Perak, Sabah, Terengganu dan Johor misalnya, apabila Menteri Besar atau Ketua Menteri telah hilang sokongan majoriti, kebiasaannya meletakkan jawatan, dan Sultan kemudiannya melantik tokoh baru yang mendapat sokongan majoriti menggantikan tempatnya,” katanya ketika dihubungi Ismaweb.net, hari ini.

Bagaimanapun, bagi perkembangan terbaharu pendirian UMNO terhadap kerajaan Perikatan Nasional (PN), Dr Fathi berkata, belum jelas apa tindakan parti itu yang akan dibuktikan mengikut Perlembagaan.

Beliau berkata, bagi mereka yang mempunyai jawatan dalam kerajaan seperti menteri, timbalan menteri atau pengerusi agensi kerajaan, pembatalan sokongan perlu ditunjukkan melalui perletakan jawatan.

“Jika pembatalan sokongan hanya melibatkan sebahagian sahaja, maka perlu ditentukan adakah jumlah yang membatalkan sokongan itu cukup untuk menjadikan Perdana Menteri hilang sokongan majoriti,” katanya.

Selain itu, dalam situasi politik yang serba tidak menentu ini, katanya, perlu juga dilihat kemungkinan Ahli-ahli Parlimen yang dahulunya berada di blok pembangkang, tetapi kini ingin beralih memberikan sokongan kepada Perdana Menteri.

“Ringkasnya, situasi politik semasa menjadikan penentuan tahap sokongan kepercayaan kepada Perdana Menteri sukar dilakukan di luar Dewan Rakyat.

“Oleh yang demikian, kaedah yang paling tepat ialah dengan mengadakan satu usul dan undian khas bagi mengukur tahap sokongan Perdana Menteri sedia ada dalam Mesyuarat Khas Parlimen bermula 26 Julai nanti,” katanya.

Siapa pengganti yang layak?

Felo Penyelidik (Undang-undang dan Perlembagaan), Pusat Polisi Perdana, Universiti Teknologi Malaysia (UTM) itu berkata, faktor kedua yang perlu dilihat dalam isu ini adalah soal pengganti kepada Perdana Menteri.

“Dalam satu-satu masa, perlu ada kerajaan yang mentadbir. Jika seorang Perdana Menteri hilang sokongan, penggantinya perlu segera dilantik. Pengganti berkenaan perlulah mendapat sokongan majoriti anggota Dewan Rakyat.

“Buat masa ini belum nampak seorang tokoh yang benar-benar memenuhi kriteria berkenaan.

“Walau bagaimanapun, terpulang kepada kebijaksanaan Yang di-Pertuan Agong untuk menentukan berkenaan soal ini kerana pelantikan Perdana Menteri di bawah Perkara 43(2)(a) adalah termasuk dalam kuasa budi bicara Yang di-Pertuan Agong,” katanya.

COVID-19 masih menular, bila PRU boleh dilaksanakan?

Antara faktor utama yang amat perlu dititikberatkan oleh semua pihak adalah situasi wabak COVID-19 yang melanda negara kini, tegasnya.

Beliau berkata, dalam situasi biasa, krisis politik begini boleh dirungkaikan melalui pilihan raya bagi membolehkan rakyat menubuhkan kerajaan baharu, sebagaimana yang pernah berlaku di Sabah akhir tahun 2020 yang lalu.

Pun begitu, sejarah telah mencatatkan bahawa Pilihan Raya Negeri Sabah menyebabkan berlaku lonjakan besar kes COVID-19.

“Oleh itu, adalah diharapkan agar krisis yang sedang berlaku kini tidaklah menyebabkan berlaku pembubaran Parlimen dalam masa terdekat kerana ia membawa risiko pilihan raya umum dalam tempoh 60 hari selepas pembubaran berlaku.

“Langkah yang berbeza boleh diambil bagi memastikan wujud kestabilan politik bagi membolehkan negara memberikan fokus kepada usaha pemulihan dalam mendepani wabak COVID-19.

“Situasi semasa negara yang berada dalam tempoh darurat boleh dimanfaatkan untuk mengelakkan berlaku Pilihan Raya Umum terlalu awal,” katanya.

Beliau menegaskan, pilihan raya umum (PRU) wajar dilaksanakan selepas negara melepasi Fasa ke-4 Pelan Pemulihan Negara, atau sekurang-kurangnya selepas Fasa ke-3, bagi memastikan mengurangkan risiko meningkatan kes di luar kawalan akibat kempen pilihan raya.

“Buat masa ini, kerajaan dan ahli-ahli politik perlu mengambil langkah berhati-hati agar sebarang kemelut politik dapat dirungkaikan dengan bijak dan selamat,” katanya.


Vaksin Pfizer kurangkan risiko OKU dijangkiti: Pakar pediatrik

KUALA LUMPUR, 12 Rejab 1442H, Rabu – Seorang perunding kanan pediatrik percaya bahawa vaksin Pfizer-BioNTech mampu mengurangkan risiko golongan kurang upaya (OKU) dijangkiti virus COVID-19.

Ketua Pusat Penyelidikan Klinikal Perak Datuk Dr Amar Singh HSS berkata ketika ini, belum ada halangan bagi golongan itu mendapatkan vaksin COVID-19 melainkan keimunan mereka terjejas.

“Saya percaya vaksin itu akan menjadi bahagian penting dalam keseluruhan proses membasmi atau mengawal COVID-19 dan kita perlu ingat bahawa golongan kurang upaya lebih cenderung berdepan masalah kesihatan serta mempunyai risiko lebih tinggi untuk jatuh sakit apabila dijangkiti COVID-19,” katanya dalam program perbincangan maya ‘Think Differently with Ras Adiba’ yang dihoskan Pengerusi Bernama Datuk Ras Adiba Radzi di Bernama TV di sini malam ini.

Bagaimanapun, beliau meluahkan kebimbangan mengenai kesan sampingan vaksin itu terhadap golongan kurang upaya yang mengalami sindrom down, palsi serebrum dan distrofi otot memandangkan sistem keimunan mereka tidak kuat berbanding individu lain.

“Saya percaya masalah utamanya ialah alergi. (Misalnya) jika anda mempunyai alergi yang ketara dan melihat kepada berjuta-juta (orang) yang telah diimunisasi, (hanya) beberapa orang yang mengalami reaksi teruk terhadap vaksin itu,” kata penerima Anugerah Pakar Pediatrik Cemerlang Asia 2012 dan Anugerah Advokasi SENIA 2016.

Kumpulan pertama vaksin Pfizer-BioNTech sebanyak 312,390 dos selamat tiba di Malaysia melalui pintu masuk negara di Lapangan Terbang Antarabangsa Kuala Lumpur (KLIA) di Sepang; Johor dan Pulau Pinang pada Ahad lepas.

Program Imunisasi COVID-19 Kebangsaan dilaksanakan dalam tiga fasa bermula 24 Feb dengan Fasa 1 dari Feb hingga April 2021 untuk petugas barisan hadapan yang membabitkan 500,000 orang.

Fasa 2, dari April hingga Ogos, akan membabitkan warga emas berusia 65 tahun dan ke atas, kumpulan berisiko tinggi dan golongan kurang upaya merangkumi kira-kira 9.4 juta orang manakala Fasa 3, yang bermula Mei tahun ini hingga Februari 2022, akan meliputi rakyat Malaysia dan bukan warganegara berusia 18 tahun dan ke atas, yang menyasarkan lebih 13.7 juta orang. – Bernama


Tanah runtuh: Usaha cari mangsa terakhir diteruskan

BATANG KALI, 28 Jamadilawal 1444H, Jumaat – Usaha pencarian seorang lagi mangsa tragedi tanah runtuh di tapak perkhemahan Father’s Organic Farm, Gohtong Jaya, di sini, memasuki hari kelapan, pagi ini.

Pencarian mangsa terakhir dipercayai seorang kanak-kanak lelaki itu dimulakan pasukan penyelamat kira-kira 8 pagi, dibantu oleh aset dan khidmat enam ekor anjing unit pengesan (K9) dari pelbagai agensi termasuk Polis Diraja Malaysia.

Cuaca di lokasi pencarian pagi ini cerah berbanding hujan semalam sehingga menyebabkan operasi SAR terpaksa ditangguhkan sejak petang atas faktor keselamatan.

Tragedi tanah runtuh yang berlaku pada 2.42 pagi Jumaat lepas itu setakat ini menyaksikan 61 selamat, 30 nyawa terkorban manakala seorang lagi masih hilang daripada keseluruhan 92 mangsa yang dilaporkan terbabit.

Semalam, operasi yang memasuki hari ketujuh berjaya menemukan empat mangsa terdiri daripada lelaki dan wanita dewasa serta dua kanak-kanak pada kedalaman tujuh meter, lengkap berpakaian dan sudah mula mereput, di sektor C (Riverside) pada 11.04 pagi.

Polis dalam satu sidang media lewat petang semalam juga mengesahkan jumlah rasmi dan sebenar kesemua mangsa yang terlibat dalam insiden itu adalah seramai 92, bukannya 94 orang seperti dilaporkan sebelum ini.

Jumlah terbaharu itu diperoleh setelah perkiraan dan semakan semula dibuat beberapa kali berdasarkan maklumat dan laporan diterima dari pelbagai pihak termasuk ahli keluarga. – Bernama


Keputusan Raja Bahrain tukar gelaran diraja undang kecaman

MANAMA, 26 Syawal 1443H, Jumaat – Raja Bahrain, Raja Hamad bin Isa Al Khalifa telah mengarahkan gelaran dirajanya ditukar daripada ‘Baginda’ kepada ‘Baginda Yang Teramat Mulia’ dalam satu tindakan yang mendapat kecaman dan cemuhan pengguna media sosial.

Mahkamah diraja negara Arab itu dilaporkan menghantar pekeliling melalui Kementerian Maklumat kepada saluran berita tempatan, mengarahkan mereka menggunakan gelaran baharu tersebut dalam laporan serta ucapan rasmi termasuk surat-menyurat.

“Sila pakai nama berikut untuk Kebawah Duli Yang Maha Mulia, dan pinda berita yang diterima dalam akhbar anda hari ini: Duli Yang Maha Mulia Raja Hamad bin Isa Al Khalifa, Raja Negara Besar, semoga Allah melindunginya,” tulis notis itu.

Arahan menukar gelaran diraja telah membawa kepada tindak balas dahsyat di media sosial, dengan kritikan dan penghinaan bertubi-tubi daripada aktivis yang melihat tindakan itu sebagai memalukan diri sendiri.

“Dunia merancang (untuk pergi) melangkaui bulan, Marikh dan Musytari dan rejim Hamad mencipta topik baharu yang akan mengurangkan semua masalah Bahrain dan krisis politik dan ekonominya,” tulis seorang aktivis, Latifa al-Husseini dalam ciapan di laman Twitter.

“Mungkin boleh dikatakan secara sinis bahawa masalah negara dan rakyat di Bahrain telah selesai untuk selama-lamanya, dan ada seorang genius yang berkuasa yang dibimbing untuk menyelesaikan semua ini dengan satu catitan pena berikutan notis itu,” kata seorang lagi aktivis, Yusuf al-Jamri.

Sebelum ini juga Raja Hamad pernah meminda gelaran dirajanya.

Raja berusia 72 tahun itu memerintah Bahrain sejak 1999 sebelum diisytiharkan sebagai raja berperlembagaan Islam pada 2011, satu keputusan yang memberikannya status raja, bukannya emir.

Rejim Al Khalifah Bahrain telah lama dikritik oleh kumpulan hak asasi global kerana rekod hak asasi manusia yang teruk, melakukan  penindasan kejam serta pembunuhan aktivis pro-demokrasi.

Negara ini telah menyaksikan demonstrasi secara berkala sejak pemberontakan popular bermula pada pertengahan Februari 2011.

Majoriti penduduk di Bahrain menuntut kepada rejim Al Khalifah melepaskan kuasa dan membenarkan penubuhan sistem yang adil serta luas mewakili semua rakyat.

Manama, walau bagaimanapun, telah berusaha keras untuk mengekang sebarang tanda perbezaan pendapat.

Pada Jun 2016, rejim Bahrain membatalkan kerakyatan Ayatollah Sheikh Isa Qassim, seorang ulama terkemuka Bahrain pro-demokrasi, menyebabkan protes di seluruh negara.

Bahrain adalah salah satu negara Arab yang menandatangani perjanjian normalisasi diusahakan oleh Amerika Syarikat (AS) dengan negara haram Israel, dengan Iran dan negara Islam lain menyebutnya sebagai ‘tindakan memalukan’. – Agensi